****

**สาร ม.พ.พ.ท.**

**ปีที่ ๑๔ ฉบับที่ ๑๐ ตุลาคม พุทธศักราช ๒๕๕๘**

**กทม. เปิดลงทะเบียน “เบี้ยยังชีพ-เบี้ยคนพิการ” ๑-๓๐ พ.ย.**

 **  **

ผู้สื่อข่าวรายงานว่า **กรุงเทพมหานคร(กทม.) กำหนดเปิดรับลงทะเบียนเบี้ยยังชีพผู้สูงอายุและเบี้ยคนพิการรายใหม่ ประจำปีงบประมาณ ๒๕๖๐ ตั้งแต่วันที่ ๑-๓๐ พ.ย. ๕๘ ในวันและเวลาราชการ ทั้ง ๕๐ สำนักงานเขต** ขอให้ผู้ที่มีอายุ ๖๐ ปี ขึ้นไป คือ เกิดก่อนวันที่ ๑ ต.ค. ๒๔๙๙ มีสัญชาติไทย มีชื่ออยู่ในทะเบียนบ้านในเขตกรุงเทพกรุงเทพมหานคร ไม่เป็นผู้ที่ได้รับสวัสดิการหรือสิทธิประโยชน์อื่นๆ จากหน่วยงานของรัฐและรัฐวิสาหกิจ

สำหรับ**ผู้พิการที่มีชื่ออยู่ในทะเบียนบ้านในเขตกรุงเทพมหานครที่มีบัตรผู้พิการแล้ว ที่ไม่เคยลงทะเบียนไว้ นำเอกสาร ประกอบด้วย** สำเนาบัตรประจำตัวประชาชน สำเนาทะเบียนบ้าน และสำเนาหน้าแรกสมุดบัญชีเงินฝากธนาคารกรณีขอรับเงินผ่านธนาคาร พร้อมรับรองสำเนาเอกสารทุกฉบับ **ยื่นคำขอลงทะเบียนรับเบี้ยยังชีพผู้สูงอายุและเบี้ยผู้พิการ ณ ฝ่ายพัฒนาชุมชนและสวัสดิการสังคม สำนักงานเขตที่ตนมีชื่ออยู่ในทะเบียนบ้าน ตามวันเวลาที่กำหนด**

ทั้งนี้หากไม่สามารถดำเนินการด้วยตนเองได้ให้ทำหนังสือมอบอำนาจเป็นลายลักษณ์อักษรมอบให้ผู้อื่นมายื่นแทนได้โดยนำสำเนาบัตรประชาชนและสำเนาทะเบียนบ้านของผู้รับมอบอำนาจมาด้วย **สอบถามรายละเอียดเพิ่มเติม ที่สำนักงานเขตที่ท่านมีชื่ออยู่ หรือสอบถามที่สายด่วน กทม. ๑๕๕๕** (โลกวันนี้ออนไลน์ ๑ ต.ค.๕๘)

**'ร้านกาแฟหลังคาแดง'สร้างอาชีพผู้ป่วยจิตเวช**  
     

มูลนิธิโรงพยาบาลสมเด็จเจ้าพระยา ในพระบรมราชูปถัมภ์สมเด็จพระเทพรัตนราชสุดาฯ สยามบรมราชกุมารี ร่วมกับบริษัท ซีพี รีเทลลิ้งค์ จำกัด ฝึกอาชีพผู้ป่วยจิตเวช สถาบันจิตเวชศาสตร์สมเด็จเจ้าพระยา (หลังคาแดง) **เปิด "ร้านกาแฟหลังคาแดง" เพื่อฟื้นฟูสมรรถภาพทางจิตสังคม ให้ผู้ป่วยกลับมาพึ่งพาตนเองได้ และอยู่ร่วมกับคนในสังคมได้อย่างมีศักดิ์ศรี** ด้านซีพี รีเทลลิ้งค์พร้อมเปิดโอกาสให้ผู้ป่วยที่หายแล้วมาทำงานได้ที่"ร้านกาแฟมวลชน"ทั่วประเทศ  
 **"ร้านกาแฟหลังคาแดง" ได้นำแนวคิดการฟื้นฟูสมรรถภาพผู้ป่วยจิตเวชของ New Life Psychiatric Rehabilitation Association จากประเทศฮ่องกงมาเป็นต้นแบบในการจัดทำโครงการ** ซึ่งถือเป็นอีกทางเลือกหนึ่งในการใช้ฟื้นฟูสมรรถภาพผู้ป่วยจิตเวช โดยใช้เงินพระราชทาน "กองทุนสมเด็จพระบรมราชินีนาถ ในรัชกาลที่ ๙" ที่จัดตั้งจากพระราชทรัพย์ส่วนพระองค์ สมเด็จพระนางเจ้าฯ พระบรมราชินีนาถซึ่งทรงพระกรุณาโปรดเกล้าฯ พระราชทานแก่มูลนิธิเมื่อปี ๒๕๕๐ เพื่อสมทบทุนสร้างอาคารสมเด็จพระบรมราชินีนาถในรัชกาลที่ ๙ ให้แก่โรงพยาบาลสมเด็จเจ้าพระยาและ**ทางมูลนิธิได้ขอพระราชทานราชานุญาตินำส่วนหนึ่งของเงินพระราชทานมาตั้งกองทุนฯ เพื่อช่วยเหลือผู้ป่วยจิตเวชยากไร้ มาดำเนินโครงการ และได้รับการสนับสนุนจากบริษัท ซีพี รีเทลลิ้งค์ จำกัด ในส่วนของการออกแบบร้าน การจัดเครื่องมืออุปกรณ์ต่างๆ ในร้าน รวมถึงการฝึกอบรมการชงกาแฟ และการบริหารจัดการร้าน** โดยโครงการมีวัตถุประสงค์เพื่อฝึกทักษะอาชีพ ฟื้นฟูสมรรถภาพทางจิตสังคมให้แก่ผู้ป่วยโดยให้ครอบครัว,ชุมชน,และสังคมได้มีส่วนร่วมในการฟื้นฟู  
 **คุณหญิงเอื้อปรานี เจียรวนนท์ ในฐานะประธานมูลนิธิโรงพยาบาลสมเด็จเจ้าพระยา ในพระบรมราชูปถัมภ์ฯ กล่าวว่า** "ผู้ป่วยที่เข้าร่วมโครงการจะมีสภาพจิตใจที่ดีขึ้น และเมื่อออกจากโรงพยาบาลก็จะมีทักษะการชงกาแฟติดตัวผู้ป่วยไป ทำให้ผู้ป่วยสามารถพึ่งพาตนเองได้ไม่เป็นภาระของครอบครัวและอยู่ร่วมกับคนในสังคมได้อย่างมีศักดิ์ศรี"  
 **นพ.นพดล วาณิชฤดี รองผู้อำนวยการฝ่ายการแพทย์และหัวหน้าโครงการร้านกาแฟหลังคาแดง กล่าวว่า** ปัญหาที่สำคัญของผู้ป่วยจิตเวชคือ ความรู้สึกว่าตัวเองไม่มีคุณค่า ไม่มีความมั่นใจในตนเอง จึงส่งผลให้ผู้ป่วยไม่สามารถทำงานได้อย่างปกติ ทำให้สังคมเกิดการรับรู้จนเกิดอคติว่าผู้ป่วยเหล่านี้เป็นภาระต่อผู้อื่น **โครงการฟื้นฟูสมรรถภาพทางจิตสังคมนี้จึงเป็นสิ่งที่จำเป็นอย่างยิ่งกับผู้ป่วยจิตเวช อันนับเป็นอีกแนวทางการบำบัดที่นอกเหนือไปจากการรักษาด้วยยา** จนกว่าผู้ป่วยเหล่านี้จะกลับสู่ภาวะปกติหรือใกล้เคียงปกติ สามารถใช้ชีวิตได้เหมือนคนอื่นๆในสังคม.(ryt๙.comออนไลน์ ๒๓ ก.ย.๕๘)

**พก.ขับเคลื่อนจ้างงานคนพิการภาครัฐเอกชน**

รมว.พม. กำชับ พก. ขับเคลื่อนการจ้างงานคนพิการของภาครัฐและภาคเอกชนในภาพรวมของประเทศ ที่ จ.เชียงใหม่ **พลตำรวจเอก อดุลย์  แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวว่า** ตามที่ สำนักงานคณะกรรมการสิทธิมนุษยชนแห่งชาติเปิดเวทีเสวนาเพื่อรับฟัง ความคิดเห็นในเรื่อง **"ม.๓๓  ให้สิทธิคนพิการจ้างงานแค่ไหน"**ตามพระราชบัญญัติส่งเสริมและพัฒนาคุณภาพชีวิตคนพิการพ.ศ.๒๕๕๐  
 ซึ่ง**มีการแลกเปลี่ยนมุมมอง จากตัวแทนหน่วยเกี่ยวข้อง โดยเปิดเผยสถิติคนพิการตกงานที่มีกว่า ๓๐๐,๐๐๐ คน ทั่วประเทศ** ทั้งนี้ จะมีความร่วมมือกับภาคเอกชน ในการสร้างโอกาสในการทำงานสำหรับ คนพิการ และส่งเสริมให้คนพิการมีความอิสระในการทำงานที่บ้านในชุมชนของตนเอง ตนได้กำชับให้กรมส่งเสริมและพัฒนาคุณภาพชีวิตคนพิการ (พก.) ดำเนินการขับเคลื่อนการสร้างโอกาสใน การทำงาน

**สำหรับคนพิการในภาพรวมของประเทศ** โดยเฉพาะการจ้างงานคนพิการในหน่วยงานภาครัฐ อีกทั้งสร้างเครือข่ายความร่วมมือกับหน่วยงานภาคเอกชนอย่างเป็นระบบและครบวงจรในการแก้ปัญหาคนพิการว่างงานในระยะยาว โดยเฉพาะการสร้างงานให้คนพิการ สามารถทำงานได้ที่บ้าน โดยไม่จำเป็นต้องเดินทางออกมาทำงานข้างนอก  (news.sanook.comออนไลน์ ๒๙ ก.ย.๕๘)

**จัดโครงการอบรมอาชีพให้ผู้พิการ**

** **

**จังหวัดลพบุรีจัดโครงการฝึกอบรมพัฒนาคุณภาพชีวิตคนพิการ เพื่อสร้างแรงงานเข้าสู่ตลาดสร้างรายได้เลี้ยงตนเองได้โดยมีผู้พิการเข้าฝึกอบรมกว่า ๒๐๐ คน**

นายศรีชัย ตันฑะโสภณ นายอำเภอชัยบาดาล จังหวัดลพบุรี **จัดโครงการฝึกอบรมอาชีพระยะสั่นให้กับผู้พิการส่งเสริมและการพัฒนาคุณภาพชีวิตคนพิการ และจัดสวัสดิการบริการคนพิการในเขตอำเภอชัยบาล อำเภอโคกสำโรง และอำเภอลำสนธิ** ซึ่งมีคนพิการและผู้ดูแลคนพิการในชุมชน เข้าฝึกอบรมที่ศูนย์บริการสวัสดิการสังคมเฉลิมพระชนมพรรษา ๕ รอบสมเด็จพระนางเจ้าสิริกิติ์ พระบรมราชินีนาถ

ซึ่ง**มีการเปิดสอนหลักสูตรระยะสั้น ๓๐ ชั่วโมง และระยะยาว ๑ ปี คือ** หลักสูตรเสริมสวยและตัดผมชาย หลักสูตรสปา นวดแผนไทย หลักสูตรตัดเย็บเสื้อผ้า หลักสูตรเย็บเครื่องหนัง หลักสูตรซ่อมเครื่องหนัง และหลักสูตรอื่น ๆ ตามความสนใจ **ศูนย์บริการสวัสดิการสังคม ฯ ยังได้จัดอบรมหลักสูตรระยะสั้น** การผูกผ้าตกแต่งสถานที่ ๑๕ ชั่วโมง การทำดอกไม้จากใบเตย การทำเกษตรปลอดสารพิษ กับผู้พิการที่มีเวลาน้อย

และ**การฝึกอบรมอาชีพให้กับผู้พิการในครั้งนี้หลังจากผ่านการฝึกอบรมแล้วผู้พิการแต่ละคนจะได้ใบประกาศวิชาชีพเพื่อรับรองการผ่านการฝึกอบรมเพื่อ**

**นำไปใช้ในการสมัครงาน**อีกด้วย เป็นการการันตีต่อหน่วยงานหรือโรงงานที่ต้องการรับผู้พิการเข้าทำงานว่าทุกคนผ่านการอบรมและมีฝีมือดีในการทำงาน(krobkruakao.comออนไลน์ ๒๒ ก.ย.๕๘)

**ร้านกาแฟในฟิลิปปินส์รับคน “ออทิสติก” เป็นพนักงาน**



สำนักข่าว Reuters รายงานว่า **ร้านกาแฟแห่งนี้ มีชื่อร้านว่า พัสเซิล (Puzzle) ตั้งอยู่ในกรุงมะนิลา เมืองหลวงของฟิลิปปินส์ ที่ด้านหน้าประตูร้านติดสติ๊กเกอร์ที่มีข้อความ ยินดีต้อนรับ ผู้ที่มีลักษณะพิเศษมีอาการออทิสติก** นอกจากนั้นเจ้าของร้านยังเปิดโอกาสให้ผู้ที่มีอาการออทิสติก มาทำงานเป็นพนักงานในร้านมากถึง ๙ คน โดยพนักงานเสิร์ฟแต่ละคน จะสวมผ้ากันเปื้อนที่มีข้อความว่า  **“A-Ok” ซึ่งหมายความว่า พวกเขาทำงานได้** ส่วนในระหว่างปฏิบัติหน้าที่นั้น จะมีพนักงานปกติของร้านคอยประกบ เพื่อให้คำแนะนำ

**ยาเบลล่า คานอย เจ้าของร้านกาแฟ เล่าที่มาของร้านแห่งนี้ว่า** **เธอมีน้องชายชื่อ โฮเซ่ ที่มีอาการออทิสติก เธอจึงเข้าใจและอยากจะให้มีสถานที่ที่น้องชายของเธอจะใช้ชีวิตได้** เธออยากจะให้ลูกค้าที่เป็นคนปกติทั่วไปและลูกค้าคนพิเศษ เข้ามาใช้บริการ แล้วจะรู้ว่า**คนที่เป็นออทิสติก ก็สามารถทำงานได้เช่นเดียวกับคนทั่วไป** อย่าเก็บคนเหล่านี้เอาไว้แต่ที่บ้าน ซึ่งที่ผ่านมาลูกค้าหลายคนชมให้เธอฟังว่า ประทับใจกับการบริการของพนักงานพิเศษในร้านนี้มาก(springnews.co.thออนไลน์ ๑๘ ก.ย.๕๘)


**หนูน้อยดาวน์ซินโดรม ๒ ขวบเป็นนางแบบ**

**** หนูน้อยชาวอังกฤษวัย ๒ ขวบ ที่ป่วยเป็นโรคดาวน์ซินโดรม แต่ได้รับการตอบรับจากโมเดลลิ่ง ติดต่อให้เธอเป็นนางแบบตัวน้อย **คอนนี่-โรส ซีบอร์น วัย ๒ ขวบ เธอคลอดก่อนกำหนด ๒ เดือน และยังไม่ได้รับการวินิจฉัยว่าเป็นดาวน์ซินโดรมจนกระทั่งเธออายุ ๒ สัปดาห์**

ด้วยเหตุที่**คอนนี่-โรส เป็นเด็กที่ยิ้มสวย จึงมีผู้แนะนำให้ จูลี่ ซึ่งเป็นแม่ติดต่อโมเดลลิ่ง หลังจากนั้นไม่นานทางโมเดลลิ่งก็ตอบกลับมาว่า สนใจจะให้เธอเป็นนางแบบ** โดยไม่มีใครแสดงความรู้สึกในเชิงลบเลย แม้จะรู้ว่าคอนนี่-โรส เป็นดาวน์ซินโดรม

**จูลี่ เล่าว่า คอนนี่-โรส ชื่นชอบการถ่ายแบบ สามารถทำตามคำแนะนำได้ดี และชอบที่จะอยู่หน้ากล้อง โดยขณะนี้ได้เซ็นสัญญาการเป็นนางแบบกับ ๒ บริษัท** อย่างไรก็ตาม จูลี่กล่าวว่า หากลูกสาวเริ่มไม่ชอบที่จะทำ หรือการเป็นนางแบบรบกวนชีวิตของลูก ก็จะหยุดทันที เธอบอกด้วยว่า **ไม่ว่าคอนนี่-โรส จะเป็นอย่างไร เธอก็ยังรัก และไม่มีอะไรมาทำให้เธอหยุดรักลูกได้อย่างแน่นอน**(krobkruakao.comออนไลน์ ๑๒ ก.ย.๕๘)

**ป้องกันโรคหลอดเลือดสมองด้วยการออกกำลัง**

 **โรคหลอดเลือดสมอง เป็นปัญหาใหญ่ทางสาธารณสุข แต่ละปีมีผู้ป่วยโรคหลอดเลือดสมองเกิดใหม่ประมาณ ๑๕๐,๐๐๐ คน ทุก ๔ นาที มีคนเป็นอัมพาต และทุก ๆ ๑๐ นาที จะมีผู้ป่วยที่เป็นอัมพาตเสียชีวิต ๑ คน สาเหตุการเสียชีวิตของประชากรทั่วโลก อันดับ ๑ คือ**โรคมะเร็ง ประมาณ ๗.๓ ล้านคนต่อปี รองลงมาได้แก่โรคอัมพาต ประมาณ ๕.๗ ล้านคนต่อปี อันดับ ๓ คือโรคหัวใจ ประมาณ ๕.๒ ล้านคนต่อปี อันดับ ๔ คือโรคอัลไซเมอร์ ประมาณ ๔ ล้านคนต่อปี


**ข้อมูลจากกระทรวงสาธารณสุข พบว่า**อัตราการเสียชีวิตของผู้ป่วยในโรงพยาบาลทั่วประเทศไทย ผู้หญิงเสียชีวิตจากอัมพาตมากที่สุด รองลงมาคือโรคเอดส์ ส่วนผู้ชายเสียชีวิตจากโรคเอดส์มากที่สุด รองลงมาคืออัมพาต สถิติผู้ป่วยโรคหลอดเลือดสมอง เพิ่มสูงขึ้นเรื่อย ๆ จาก ๐.๖๙% ของประชากรอายุเกิน ๒๐ ปี หรือประมาณ ๖๙๐ ต่อแสนคน เป็น ๑.๑๒% ของประชากรที่มีอายุเกิน ๖๐ ปี หรือประมาณ ๑,๑๐๐ ต่อแสนคนในปี ๒๕๓๗ และในปี ๒๕๕๓ เพิ่มเป็น ๒.๔% หรือประมาณ ๒,๔๐๐ ต่อแสนคน ของประชากรที่มีอายุเกิน ๔๐ ปี

**อาการที่เป็นสัญญาณอันตรายของโรคหลอดเลือดสมอง ได้แก่** อาการแขนขาอ่อนแรงครึ่งซีก พูดลำบาก ลิ้นคับปาก กลืนสำลัก ชาครึ่งซีก เวียนหัว ปวดหัว อาเจียน เห็นภาพซ้อน หมดสติ **หากพบว่ามีอาการดังกล่าวให้รีบไปพบแพทย์ทันที โรคหลอดเลือดสมองสามารถรักษาได้ โดยปัจจุบันมีการรักษาที่เรียกว่า Stroke Fast Track ผู้ป่วยต้องไปพบแพทย์ให้เร็วที่สุดหลังเกิดอาการผิดปกติ** ถ้าไปพบทันภายในเวลา ๔ ชั่วโมงครึ่ง แพทย์จะทำการฉีดยาละลายลิ่มเลือดให้ **วิธีการรักษานี้ช่วยลดอัตราการเสียชีวิตและการพิการได้** ส่วนผู้ป่วยที่ไปพบแพทย์เกิน ๔ ชั่วโมงไปแล้ว แต่ยังไม่เกิน ๑๒ ชั่วโมง มีวิธีการรักษาอีกแบบที่เรียกว่า การดึงลิ่มเลือดที่อยู่ในหลอดเลือดสมอง

**ศ.นพ.นิพนธ์ พวงวรินทร์ กล่าวว่า** “ผู้ป่วยอัมพาตมีค่าใช้จ่ายต่อปีคนละไม่ต่ำกว่าแสนบาท **วิธีที่ดีที่สุดในการแก้ปัญหาระยะยาว คือการป้องกันโรค โรคหลอดเลือดสมองสามารถป้องกันได้ ด้วยการหลีกเลี่ยงปัจจัยเสี่ยง หรือพบว่ามีปัจจัยเสี่ยงก็ให้ทำการรักษา” ปัจจัยเสี่ยงที่ทำให้เกิดหลอดเลือดสมอง ได้แก่** โรคความดันโลหิตสูง คนที่เป็นโรคนี้เสี่ยงเป็นโรคหลอดเลือดสมองมากกว่าคนปกติ ๓-๗ เท่า เบาหวาน เสี่ยงเป็นโรคหลอดเลือดสมอง ๓ เท่า สูบบุหรี่ เสี่ยงเป็นโรคหลอดเลือดสมอง ๒ เท่า ไขมันในเส้นเลือดสูง เสี่ยงเป็นโรคหลอดเลือดสมอง ๒ เท่า นอนกรน หยุดหายใจขณะหลับ เสี่ยงเป็นโรคหลอดเลือดสมอง ๓ เท่า **สำหรับคนที่มีปัจจัยเสี่ยงมากกว่า ๑ ปัจจัย โอกาสที่จะเป็นโรคหลอดเลือดสมองเพิ่มทวีคูณ ตัวอย่างเช่น** ถ้าเป็นโรคความดันโลหิตสูง และมีไขมันในเลือดสูง โอกาสที่จะเป็นโรคหลอดเลือดสมองไม่ใช่แค่ ๕ (๓+๒) เท่า แต่เป็น ๖ (๓x๒) เท่า

นอกจากหลีกเลี่ยงปัจจัยเสี่ยง **การออกกำลังกายก็เป็นอีกหนึ่งวิธีป้องกันโรคหลอดเลือดสมอง โดยผู้ที่ทำการออกกำลังกายเป็นประจำ ช่วยลดอัตราเสี่ยงในการเป็นโรคหลอดเลือดสมองได้ถึง ๕๐%** ภาควิชาอายุรศาสตร์ คณะแพทยศาสตร์ ศิริราชพยาบาล มหาวิทยาลัยมหิดล **เล็งเห็นความสำคัญของการป้องกันโรคหลอดเลือดสมอง จึงได้จัดกิจกรรม “เดิน วิ่ง ปั่น ป้องกันอัมพาต ครั้งที่ ๑” ในวันอาทิตย์ที่ ๑๘ ตุลาคม ๒๕๕๘ ตั้งแต่เวลา ๐๕.๐๐ น. โดยจะเปิดรับสมัครผู้เข้าร่วมกิจกรรมตั้งแต่วันที่ ๑๕-๓๐ กันยายน ๒๕๕๘** ที่ศูนย์โรคหลอดเลือดสมอง (Siriraj Stroke Center) อาคาร ๗๒ ปี ชั้น ๑๑ หรือสมัครได้ที่ <http://www.si.mahidol.ac.th> โดยค่าสมัครเข้าร่วมกิจกรรมเดินวิ่ง ๓๐๐ บาท ปั่นจักรยาน ๔๐๐ บาท**รายได้ส่วนหนึ่งนำไปพัฒนาศูนย์หลอดเลือดสมองโรงพยาบาลศิริราช.** (เดลินิวส์ออนไลน์ ๒๐ ก.ย.๕๘)

**ภาษามือ..เปิดโลกเงียบ…สู่โลกกว้าง**

****

**อวัยวะ,ส่วนของร่างกาย parts of the body,body parts**

**'**

**เลือก ๕ จุดพัฒนานำร่องเพื่อคนพิการ**

 รายงานข่าวแจ้งว่า จากที่**สำนักงานนโยบายและแผนการจรารและขนส่ง(สนข.)ได้มีการศึกษาโครงการพัฒนาสิ่งอำนวยความสะดวกและเพิ่มประสิทธิภาพ การใช้บริการภาคขนส่งสำหรับคนพิการและผู้สูงอายุโดยขณะนี้สนข.ได้มีการออกแบบเบื้องต้นและกำหนด ๕ จุด ที่เป็นระบบขนส่งมวลเรียบร้อยแล้วได้แก่ ๑.** บริเวณอนุสาวรียชัยสมรภูมิ **๒**. สถานีรถไฟฟจ.นครปฐม. **๓.** ท่าอากาศยานดอนเมือง **๔**. ท่าเรือพระนั่งเกล้า **๕.** สถานีขนส่งสายใต้ใหม่ซึ่ง**ได้ออกแบบให้ทั้ง ๕ แห่งไปดำเนินการปรับปรุงพื้นที่ ให้สามารถเข้าถึงความต้องการและอำนวยความสะดวกแก่ผู้พิการคนชรา อาทิ** ปรับกายภาพทางเดินเข้าสถานีเพิ่มเติมอุปกรณ์อำนวยความสะดวก ปรับเคาน์เตอร์บริการให้ผู้พิการด้านต่างๆ สามารถเข้าถึงได้ง่ายขึ้น **การออกแบบการให้บริการต่างๆทั้ง ๕ จุด นั้นบางจุดเป็นพื้นที่ที่เอกชนกำกับซึ่งก็จะต้องหารืออีกครั้ง**

ทั้งนี้ ในส่วนของ**ท่าเรือพระนั่งเกล้าที่กำลังจะมีการก่อสร้าง เพื่อให้เชื่อมต่อกับรถไฟฟ้าสายสีม่วงบริเวณสถานีพระนั่งเกล้านั้นหากมีการก่อสร้างก็จะสามารถนำเอาการออกแบบของสนข. ได้ดำเนินการได้ทันที**โดยจะถือว่าเป็นจุดต้นแบบที่มีการออกแบบเพื่ออำนวยความสะดวกแก่คนพิการ ที่ครบครันที่สุดแต่จุดอื่นๆ ก็จะต้องนำไปปรับปรุงพื้นที่เพิ่มเติม

รายงานข่าวแจ้งต่อว่า**สนข.จะมีการอบรมเจ้าหน้าที่ที่ปฏิบัติงานในจุดต่างๆ ซึ่งในการอบรมจะเน้นการให้ความช่วยเหลือเป็นหลัก** โดยจะเน้นในระบบขนส่งที่เชื่อมต่อกัน อย่างไรก็ตามที่ผ่านมา**ในการออกแบบสิ่งอำนวยความสะดวกยังไม่มีการทำให้เป็นมาตรฐานเดียวกัน คาดว่าหากสามารถดำเนินการได้จะเป็นการสนับสนุนให้ประชาชนหันมาใช้บริการขนส่งสาธารณะเพิ่มมากขึ้น** ซึ่งจะเป็นอีกหนึ่งทางที่จะช่วยลดปริมาณการใช้รถยนต์ส่วนบุคคล. (เดลินิวส์ออนไลน์ ๒๓ ก.ย.๕๘)

**'บุญธาตุ'แนะบังคับใช้กม.จ้างงานให้'คนพิการ'มีศักดิ์ศรีเท่าคนปกติ**

ที่**สำนักงานคณะกรรมการสิทธิมนุษยชนแห่งชาติ (กสม.)** **จัดเวทีสาธารณะ เรือง "ม.๓๓ ให้สิทธิในการจ้างงานคนพิการแค่ไหน"** โดย นายแท้จริง ศิริพานิช กรรมการ กสม.เป็นประธานในการเปิดเสวนาดังกล่าว ซึ่งมี นายบุญธาตุ โสภา กรมส่งเสริมและพัฒนาคุณภาพชีวิตคนพิการ กระทรวงการพัฒนาสังคมและความมั่นคงของมนุษย์ , นายธวัชชัย เลขสัมฤทธิ์ ผู้เชี่ยวชาญเฉพาะด้านการจัดระบบแรงงานต่างด้าว กระทรวงแรงงาน , นายภัทรพันธ์ กฤษณา เลขานุการคณะกรรมการบริหารสมาคมคนพิการแห่งประเทศไทย , นายสุภรธรรม มงคลสวัสดิ์ มูลนิธิพระมหาไถ่ เพื่อพัฒนาคนพิการไทย , นายรุ่งโรจน์ ตันติเวชอภิกุลรองกรรมการผู้จัดการใหญ่บริษัทเบทาโกรจำกัด(มหาชน)ร่วมอภิปราย  
 โดย **นายบุญธาตุ กล่าวตอนหนึ่งว่า กฎหมายฉบับนี้แก้ไขมาสองครั้งแล้ว เราถือว่าการจ้างคนพิการเป็นสิ่งสำคัญอย่างหนึ่ง เพื่อต้องการให้คนพิการอยู่ในสังคมเหมือนคนทั่วไป และมีสิทธิเท่าเทียมกับคนปกติตามที่กฎหมายกำหนดไว้** เพราะสามารถหาเงินเลี้ยงตัวเองได้ และมีศักดิ์ศรีเทียบเท่าคนอื่นๆ ทั้งนี้ มีข้อกำหนดคุณสมบัติว่าจะต้องจบปริญญาตรีถึงจะจ้างงาน แต่ส่วนมากคนพิการมีส่วนน้อยมากทีจะได้เรียนหนังสือ และที่สำคัญคนพิการยังไม่กระตือรือร้นที่จะเข้าทำงาน แต่**กฎหมายฉบับนี้ได้กำหนดขึ้นมาแล้วว่าให้คนพิการสามารถเรียนได้ มีทุนสำหรับคนพิการแล้ว** และยังมีคนพิการที่ถูกหลอก ซึ่งเมื่อไปตรวจสอบไม่มีตัวตนจริง มีเพียงแต่ชื่อเท่านั้น ส่วน**อุปสรรคของนายจ้างที่มีอคติต่อคนพิการ คือ คิดเพียงอย่างเดียวว่าคนพิการทำงานไม่ได้เหมือนคนปกติซึ่งเราต้องช่วยเปิดอุดมคติเหล่านี้** อย่างไรก็ตาม **คนพิการที่จดทะเบียน คณะกรรมการส่งเสริมและพัฒนาคุณภาพชีวิตคนพิการ จำนวน ๑.๗ ล้านคน** วัยแรงงาน ๖ แสนคน แต่มีงานทำ ๓ แสนคน ว่างงาน ๓ แสนคน และไม่สามารถทำงานได้ (ป่วยติดเตียง)๑แสนคนทั้งนี้เราควรทำให้เห็นว่ามาตรา๓๓ส่งผลดีผลเสียให้กับคนพิการและนายจ้างอย่างไร  
 ด้าน **นายรุ่งโรจน์ กล่าวในองค์กรต้นแบบที่รับคนพิการเข้าทำงาน ว่า ตาม พ.ร.บ.ส่งเสริมและพัฒนาคุณภาพชีวิตคนพิการ พ.ศ.๒๕๕๐ มาตรา ๓๓ , ๓๔ , ๓๕ เปิดโอกาสให้คนพิการเข้าทำงานได้** ถือเป็นการพัฒนาตัวคนพิการเอง แต่เป็นข้อจำกัดในการเดินทางไปทำงานของคนพิการ คือ อุปสรรค์ในเรื่องของการเดินทางไปทำงาน รูปแบบตัวอาคารที่ไม่เอื้ออำนวย ดังนั้น **จึงเห็นว่ารูปแบบการจ้างงานแนวใหม่จะเป็นการเปิดโอกาสให้กับคนพิการ** ซึ่งหากบริษัทที่ต้องการขับเคลื่อนงานด้านสังคม สามารถจ้างงานคนพิการในชุมชนได้ นอกจากนี้ ยังทำให้คนพิการได้รู้จักกันและพัฒนาศักยภาพของตนเองซึ่งถือว่าเป็นโอกาสดีของบริษัทที่จะรับคนพิการเข้าทำงาน  
 ขณะที่ **นายสุภรธรรม กล่าวว่า** เจตนารมณ์เพื่อพัฒนาคุณภาพที่ดีขึ้นของคนพิการ ซึ่งคนปกติสามารถทำได้ทำไมคนพิการจะทำไม่ได้ **โดยส่วนตัวเห็นด้วยกับการบังคับใช้ ม.๓๓ เพราะจะให้หลักประกันกับคนพิการที่จะมีความก้าวหน้าในอาชีพมากกว่า การจ้างงานใน มาตรา ๓๕ เนื่องจากการกำกับดูแลตรวจสอบเป็นไปด้วยความลำบาก ทำให้ผู้พิการถูกลิดรอนสิทธิ ดังนั้น จึงเสนอแนวทาง ๔ ข้อ ประกอบด้วย** **๑.จะจ้างงานให้สมบูรณ์**แบบผู้บริหารองค์จะต้องมีความมุ่งมั่นที่จะจ้างคนพิการที่มีคุณค่า **๒.ลักษณะงานที่มีคุณค่า** หากจ้างงานคนพิการโดยไม่ต้องทำอะไรมาก ถือว่าเป็นการลดประสิทธิภาพคนพิการ หากบริษัทไปใช้ ม.๓๕ คนพิการจะถูกลิดรอนสิทธิมากขึ้น ทั้งนี้ จะต้องจ้างตามกฎหมาย **๓.จะต้องมีระบบสนับสนุน** ติดตาม ประเมินผล และจัดการกับผู้ที่แสวงผลจากคนพิการ และ **๔.หน่วยงานที่เกี่ยวข้อง** โดยเฉพาะกระทรวงแรงงาน และกระทรวงพัฒนาสังคมฯ ต้องดึงภาคเอกชน ภาควิชาการ สมคมผู้พิการ เข้ามาร่วมทำงานเพื่อสามารถควบคุมตรวจสอบข้อมูลการจ้างงานของบริษัทเอกชนได้ (ryt๙.comออนไลน์ ๒๓ ก.ย.๕๘)

**กลุ่มคนพิการฮือค้านรมช.ช่วยคลัง โละรถเมล์ชานต่ำ ชี้เป็นนโยบายไร้จิตสาธารณะ**

** **

แถลงการณ์จาก**เครือข่ายรถเมล์เพื่อประชาชนฯ  ค้าน "ออมสิน" รมช.ช่วยคลัง โล๊ะรถเมล์ชานต่ำ  ชี้ การนำรถเมล์ชานสูงกลับมาใช้ เป็นนโยบายที่ล้าหลังไร้จิตสำนึกสาธารณะ  วอน นายกฯคงนโยบายจัดซื้อรถเมล์ชานต่ำไว้**ระบุคนพิการต่อสู้เรื่องรถเมล์ชานต่ำมานานนับ๑๐ปีจะต่อสู้ให้ถึงที่สุด   
 ตามที่ปรากฏเป็นข่าวทางสื่อมวลชนถึงกรณีที่นายออมสิน ชีวะพฤกษ์ รัฐมนตรีช่วยว่าการกระทรวงคมนาคม ได้มีแนวคิดในการจัดหารถเมล์ไฟฟ้าจำนวน ๔๐๐-๕๐๐  คัน พร้อมกับควรกำหนดลักษณะรถที่มีชานสูงเพื่อให้เหมาะสมกับกายภาพถนนของกรุงเทพฯ ส่วน**การให้บริการคนพิการนั้น จะต้องกำหนดเป็นตารางการเดินรถที่เป็นรถชานต่ำให้ชัดเจนเพื่อให้คนพิการเลือกใช้บริการได้ โดยจัดซื้อรถชานต่ำไว้จำนวนหนึ่ง ไม่ใช่ทั้งหมด๓,๑๘๓คัน** **“ภาคีเครือข่ายรถเมล์เพื่อประชาชนทุกคนต้องขึ้นได้” ขอแถลงการณ์คัดค้านต่อแนวคิดดังกล่าวข้างต้น เนื่องจากเป็นการลิดรอนสิทธิของคนพิการตามอนุสัญญาว่าด้วยสิทธิคนพิการ** (Convention on the Rights of Persons with Disability, CRPD) และแสดงถึงความล้าหลังเชิงนโยบายอันจะส่งผลกระทบต่อการให้บริการแก่ประชาชนทุกกลุ่มด้วยความสะดวกปลอดภัย โดยเฉพาะอย่างยิ่ง**ประเทศไทยกำลังก้าวเข้าสู่สังคมผู้สูงอายุโดยสมบูรณ์อีกทั้งกรุงเทพมหานครเป็นเมืองท่องเที่ยวสากลระดับโลกควรจัดระบบขนส่งมวลชนตามมาตรฐานสากล**การนำรถเมล์ชานสูงมาใช้แสดงถึงความล้าหลังไร้จิตสำนึกสาธารณะ  
 **“ภาคีเครือข่ายรถเมล์เพื่อประชาชนทุกคนต้องขึ้นได้” ศึกษาและติดตามนโยบายการจัดซื้อจัดหารถเมล์ใหม่มาตลอดระยะเวลาร่วม ๑๐ ปี จนสามารถพิสูจน์และเป็นที่ยอมรับแล้วว่าสามารถเดินรถเมล์ชานต่ำในกรุงเทพฯและปริมณฑลได้** ส่วนการกำหนดตารางการเดินรถที่เป็นรถชานต่ำเพื่อให้คนพิการเลือกใช้บริการได้นั้น หากรถเมล์ที่จัดซื้อมาใหม่ยังเป็นสัดส่วนที่น้อยมากเทียบกับรถโดยสารทั้งระบบจึงเป็นไปไม่ได้ที่จะดำเนินการดังกล่าวได้  
 ดังนั้น  **“ภาคีเครือข่ายรถเมล์เพื่อประชาชนทุกคนต้องขึ้นได้” ขอให้  นายออมสิน ชีวะพฤกษ์ รมช. คมนาคม ทบทวนแนวคิดดังกล่าว และยังคงจัดหารถเมล์ใหม่เป็นชานต่ำทั้งหมดไม่ว่าจะใช้พลังงานไฟฟ้าหรือเชื้อเพลิงชนิดใด** และใคร่ขอเรียนไปยังกรรมการบริหารขสมก. โดยการนำของ พลตำรวจเอก เอก อังสนานนท์  นายอาคม เติมพิทยาไพสิฐ รมว. คมนาคม  พลเอกประยุทธ์ จันทร์โอชา นายกรัฐมนตรี ให้ยังคงนโยบายเดิมในการจัดซื้อรถเมล์ทุกคันเป็นแบบชานต่ำ **ทั้งนี้ “ภาคีเครือข่ายรถเมล์เพื่อประชาชนทุกคนต้องขึ้นได้” จะต่อสู้เรื่องนี้อย่างถึงที่สุด** (ประชาชาติธุรกิจออนไลน์ ๒๔ ก.ย.๕๘)

**ปี๕๙เก็บค่าแท็กซี่คนพิการ**

**นายอมรกิจเชวงกุล รองผู้ว่าราชการกรุงเทพมหานคร(กทม.) กล่าวว่า** ตามที่กทม.โดยบริษัทกรุงเทพธนาคมจำกัด หรือเคทีได้ให้บริการถแท็กซี่เพื่อผู้พิการและผู้สูงอายุที่ใช้วีลแชร์มาตั้งแต่ปี ๒๕๕๕ **ขณะนี้มีรถให้บริการจำนวน ๓๐ คันลักษณะเป็นรถตู้ภายในรถ มีอุปกรณ์เพิ่มความปลอดภัยและความสะดวกแก่โดยสารเพื่อให้สอดคล้องกับการใช้งาน และความต้องการของผู้พิการและผู้สูงอายุ ซึ่งการเรียกใช้บริการต้องโทรจองล่วงหน้าอย่างน้อย ๑ วัน** ที่หมายเลขโทรศัพท์ ๐-๒๒๙๔-๖๕๒๔ ซึ่งที่ผ่านมาถือว่าได้รับการตอบรับจากประชาชนเป็นอย่างดีในแต่ละวันมีประชาชนติดต่อขอจองรถไม่ต่ำกว่า๑๐๐ รายในขณะที่การให้บริการสามารถดำเนินการได้เต็มที่วันละ ๖๐ เที่ยวเท่านั้น เนื่องจากแท็กซี่จะไปรับผู้โดยสารถึงที่บ้านและจะรอรับกลับไปส่งบ้านด้วย **ดังนั้นแต่ละคันจะสามารถให้บริการได้เต็มที่ประมาณวันละ๒เที่ยวเท่านั้น**

นายอมรกล่าวต่อว่า **ทั้งนี้แท็กซี่เพื่อผู้พิการและผู้สูงอายุเป็นการให้บริการฟรีไม่คิดค่าใช้จ่ายจากประชาชนไปจนถึงเดือนธันวาคม ๕๘** ซึ่งขณะนี้ อยู่ระหว่างพิจารณากำหนดอัตราค่าโดยสาร ซึ่งจากการศึกษาเบื้องต้นกำหนดจะคิดตามมิเตอร์รถแท็กซี่ โดยสารทั่วไปคือเริ่มต้นที่ ๓๕ บาท และมีค่าเรียกใช้บริการอีก ๒๐ บาทส่วนค่าใช้จ่ายนอกเหนือจากนั้นจากการเป็นรถขนาดใหญ่ ซึ่งคิดเป็นร้อยละ ๗๐ ของค่าใช้จ่ายในการดำเนินการ**ทั้งหมด กทม.จะแบกรับภาระดังกล่าวเอง เพื่อเป็นการดูแลคุณภาพชีวิตของผู้พิการให้สามารถเดินทางได้อย่างสะดวกรวดเร็ว** นอกจากนี้ได้อยู่ระหว่างปรับปรุงการบริหารจัดการให้สามารถเพิ่มจำนวนเที่ยวบริการให้มากขึ้นและได้ประสานผู้ประกอบการรถแท็กซี่เพื่อชักชวนให้เข้าร่วมการให้บริการผู้โดยสารที่ใช้รถเข็นวีลแชร์ เพื่อรองรับจำนวนผู้โดยสารกลุ่มดังกล่าวที่หันมาเดินทางด้วยระบบขนส่งมวลชนมากยิ่งขึ้น (เดลินิวส์ออนไลน์/มูลนิธิพัฒนาคนพิการไทย ๒๔ ก.ย.๕๘)

**ปาฏิหาริย์!! หนุ่มลืมตาตื่นขึ้นมาอีกครั้ง หลังนอนโคม่าเป็นเจ้าชายนิทรานาน ๑๒ ปี**

 เว็บไซต์มิร์เรอร์รายงานว่า **นายมาร์ติน พิสตอริส หนุ่มจากประเทศแอฟริกาใต้ รู้สึกตัวขึ้นมาอีกครั้ง หลังอยู่ในอาการโคม่า ๑๒ ปี ด้วยโรคเยื่อหุ้มสมองอักเสบตั้งแต่อายุ ๑๒ ปี** เมื่อปลายทศวรรษที่ ๑๙๘๐ เขาไม่สามารถขยับตัว พูดคุยหรือทำอะไรต่างๆ แม้แต่สบตาคนได้

อย่างไรก็ตาม **ถึงแม้ว่ามาร์ตินจะฟื้นขึ้นมาอีกครั้ง แต่อาการก็ไม่ค่อยดีนัก เพราะยังขยับตัวไม่ได้ นายรอดนีย์ และนางโจน พิสตอริส พ่อและแม่ของมาร์ตินบอกเล่าว่า** ที่ผ่านมาพวกเขาต้องดูแลลูกชายทุกอย่าง ทั้งการอาบน้ำ การป้อนข้าวบนเตียงนอน มีหลายคนบอกว่าลูกชายอาจจะตายในไม่ช้า

นางโจนบอกว่า ที่ผ่านมาเป็นชีวิตที่ยากลำบากมาก ครั้งหนึ่งเธอมองไปที่มาร์ตินและหวังให้ลูกชายเสียชีวิต เป็นแบบนี้มาตลอดเวลา จนมาร์ตินตื่นขึ้นมา ด้านมาร์ตินบอกว่า เขาไม่ได้อยู่ที่นี่ตั้งแต่แรก แต่ประมาณ ๒ ปีที่แล้วที่เขาเริ่มตื่นขึ้นมา เขาเห็นว่าทุกสิ่งทุกอย่างเป็นปกติ เขาบอกว่า **เขากำลังใช้ชีวิตที่เหลือของตัวเองอย่างโดดเดี่ยว ทั้งหมดที่เขาทำได้ตอนนี้คือ "คิด" และความคิดของเขาดูจะมืดมนมากขึ้นเมื่อเวลาผ่านไป เขาจึงตัดสินใจเลิกคิดอีก : ที่มา** [Mirror](http://www.mirror.co.uk/news/world-news/man-trapped-coma-awake-12-4976769) (ข่าวสดออนไลน์ ๒๔ ก.ย.๕๘)

**ดึงเอกชน หนุน คนพิการกว่า ๓ แสนคน สร้างโอกาสทำงานในชุมชน**

**เผยสถิติ “คนพิการตกงาน” กว่า ๓๐๐,๐๐๐ คนทั่วประเทศ ดึงภาคเอกชนร่วมมือสร้างโอกาสทำงาน หนุน ให้อิสระคนพิการทำงานในชุมชน เสริมศักยภาพท้องถิ่น**...

เมื่อวันที่ ๒๓ ก.ย. ๕๘ ณ สำนักงานคณะกรรมการสิทธิมนุษยชนแห่งชาติ ศูนย์ราชการเฉลิมพระเกียรติฯ **เปิดเวทีเสวนาเพื่อรับฟังความคิดเห็น “ม.๓๓ ให้สิทธิคนพิการจ้างงานแค่ไหน” ตามพระราชบัญญัติส่งเสริมและพัฒนาคุณภาพชีวิตคนพิการ พ.ศ.๒๕๕๐ แลกเปลี่ยนมุมมองจากตัวแทนวิทยากรภาครัฐ อาทิ** กรมส่งเสริมและพัฒนาคุณภาพชีวิตคนพิการ กระทรวงการพัฒนาสังคมและความมั่นคงของมนุษย์กระทรวงแรงงานเครือข่ายคนพิการและผู้ประกอบการ   
 **นายอภิชาติ การุณกรสกุล ประธานมูลนิธินวัตกรรมทางสังคม กล่าวว่า** สถานการณ์การจ้างงานคนพิการที่ผ่านมา พบว่า ในประเทศไทยมีคนพิการที่อยู่ในวัยแรงงานจำนวน ๗๖๙,๓๒๗ คน และมีคนพิการที่ได้ทำงานเพียงร้อยละ ๓ เท่านั้น **ดังนั้น ยังมีคนพิการที่มีศักยภาพ แต่ยังไม่ได้ทำงานมากถึง ๓๕๓,๘๕๙ คน จึงทำให้เกิดแผนงานพัฒนาคุณภาพชีวิตคนพิการแบบครบวงจร สุขภาวะจากการทำงาน ในปี ๒๕๕๗ ได้ดำเนินโครงการนำร่องจ้างงานคนพิการในชุมชนจำนวน ๒๒๙ คน ด้วยความร่วมมือของ ๒๐ บริษัทชั้นนำ อาทิ** บริษัท พรีเมียร์มาร์เก็ตติ้งจำกัด(มหาชน) บริษัทน้ำตาลมิตรผลจำกัดและบริษัทเบทาโกรจำกัด(มหาชน)   
 **จากการดำเนินโครงการ พบว่า สามารถจัดหางานที่เหมาะสมให้กับคนพิการได้ดีกว่าเดิมมาก เช่น** ให้คนพิการช่วยสอนหนังสือในโรงเรียน ทำงานในโรงพยาบาล ทำงานในองค์กรปกครองส่วนท้องถิ่น ทำงานพัฒนาชุมชนร่วมกับทีมพัฒนาชุมชนของบริษัท ฯลฯ **และพบว่าคนพิการที่เข้าร่วมโครงการมีความสุข และมีคุณภาพชีวิตที่ดีขึ้น** นอกจากนี้บริษัทที่เข้าร่วมโครงการ ก็รู้สึกพึงพอใจมากที่ได้ช่วยเหลือคนพิการและช่วยเหลือชุมชนไปพร้อมๆ กัน **การจ้างงานคนพิการในชุมชนถือเป็นทางเลือกใหม่ในการที่จะพัฒนาศักยภาพคนพิการ เพื่อสร้างโอกาสให้คนพิการได้เข้าสู่การจ้างงานโดยสถานประกอบการ เพื่อทำงานในชุมชนหรือองค์กรสาธารณประโยชน์** นำไปสู่การพัฒนาคุณภาพชีวิตคนพิการอย่างต่อเนื่องและยั่งยืน ทั้งยังเตรียมความพร้อมและพัฒนาให้คนพิการสามารถเข้าสู่การจ้างงานในระบบสถานประกอบการได้ในอนาคต  
 **นายสุภรธรรม มงคลสวัสดิ์ เลขาธิการมูลนิธิพระมหาไถ่เพื่อการพัฒนา ตัวแทนเครือข่ายคนพิการกล่าวว่า** การมีงานทำเป็นความต้องการสูงสุดของทุกคน **สำหรับ “คนพิการต้องมีงานทำ” เป็นคำประกาศที่ตรงใจมาก เพราะตลอดชีวิตการทำงานของตนเองเพื่อให้คนพิการมีงานทำ การจ้างงานคนพิการเพื่อทำงานชุมชนเป็นทางเลือกที่ดีและเป็นความท้าทายที่ยิ่งใหญ่** คนพิการที่เข้าถึงสิทธิ มีความพร้อมทั้งร่างกายจิตใจและความรู้ความสามารถ เราต่างต้องการดำรงชีวิตอิสระ ต้องการแสดงถึงคุณค่าและศักดิ์ศรีอย่างเท่าเทียมในสังคม คนพิการต้องแสดงให้เห็นถึงพลังในตนเองและนำพลังนี้ไปพัฒนาชุมชนไม่ว่าเพื่อคนพิการ หรือผู้ที่ต้องการความช่วยเหลืออื่น และขอหนุนแนวทางการจ้างงานคนพิการเพื่อทำงานให้ชุมชนหรือองค์กรสาธารณประโยชน์นี้ต่อไป  
 **นายธานัท รักเพชร ผู้อำนวยการฝ่ายบริหารความผูกพันองค์กร กล่าวว่า** ปัจจุบันบริษัทมีการจ้างงานคนพิการทั้งหมด ๒๘๒ คน เป็นการจ้างงานทางเลือกใหม่ ๗๑ คน ซึ่งเป็นการส่งเสริมให้คนพิการได้มีโอกาสทำงานบริการสาธารณะในชุมชนที่ตนเองพักอาศัย สอดคล้องกับวิถีการดำเนินชีวิตของคนพิการ **ช่วยให้คนพิการมีรายได้ มีศักดิ์ศรี สามารถพึ่งพาตนเองได้ และยังสร้างประโยชน์แก่ชุมชน** เชื่อว่ามีสถานประกอบการหลายแห่งที่อยากจะทำให้การจ้างงานคนพิการให้ชุมชนนี้ประสบความสำเร็จ หากเป็นเช่นนั้นแล้วเราจะช่วยให้คนพิการมีงานทำเพิ่มขึ้นได้มาก (ไทยรัฐออนไลน์ ๒๕ ก.ย.๕๘)

**พระนครคีรีเปิดบริการลิฟต์ผู้พิการ-ผู้สูงอายุ**



เพชบุรี - **เขาวังเมืองเพชร ติดลิฟต์บันไดสำหรับผู้พิการ และผู้สูงอายุเป็นแห่งแรกของประเทศไทยอำนวยความสะดวกเข้าถึงโบราณสถานเตรียมสร้างเส้นทางรถวีลแชร์ต่ออีก**

**ที่พิพิธภัณฑสถานพระนครคีรี อำเภอเมือง จังหวัดเพชรบุรี** นายบวรเวท รุ่งรุจี อธิบดีกรมศิลปากร พ.ต.ท.ม.ล.กิติบดี ประวิตร รองผู้ว่าราชการจังหวัดเพชรบุรี น.ส.ประภาพรรณ ศรีสุข หัวหน้าพิพิธภัณฑสถานแห่งชาติพระนครคีรี ร่วม**แถลงข่าวเปิดให้บริการลิฟต์บันไดสำหรับผู้พิการ และผู้สูงอายุเป็นแห่งแรกของประเทศไทย ซึ่งมีการทดลองการใช้ลิฟต์ด้วย** โดยกรมศิลปากรเปิดให้บริการลิฟต์บันไดสำหรับผู้พิการ และผู้สูงอายุตามโครงการปรับปรุงสิ่งอำนวยความสะดวกเพื่อเข้าถึงโบราณสถานพระนครคีรีจังหวัดเพชรบุรี  
 **นายบวรเวท เปิดเผยว่า กรมศิลปากร โดยสำนักศิลปากรที่ ๑ ราชบุรี ได้จัดทำโครงการปรับปรุงสิ่งอำนวยความสะดวกสำหรับผู้พิการ และผู้สูงอายุเพื่อเข้าถึงโบราณสถานพระนครคีรี ระยะที่ ๑** เพื่อเพิ่มโอกาสให้ผู้พิการได้รับสิทธิ และเสรีภาพขั้นพื้นฐานอย่างเต็มที่ สามารถเข้าถึงแหล่งมรดกทางศิลปวัฒนธรรมได้โดยสะดวก เทียบเท่ากับบุคคลทั่วไปตามพ.ร.บ.ส่งเสริมและพัฒนาคุณภาพชีวิตคนพิการพ.ศ.๒๕๕๐และฉบับที่๒พ.ศ.๒๕๕๖  
 **โดยปรับปรุงป้ายคำบรรยาย ปรับปรุงทางเดิน และติดตั้งลิฟต์เกาะราวบันได ๓ จุด ระยะทาง ๕๐.๖ เมตร โดยเส้นทางลิฟต์เริ่มจากทีมดาบองครักษ์ สิ้นสุดที่ทางขึ้นพระที่นั่งเวชยันวิเชียรปราสาท เพื่อให้ผู้พิการ และผู้สูงอายุได้มีโอกาสเข้าถึงโบราณสถานสำคัญของพระนครคีรีได้อย่างทั่วถึง** โดยสำนักศิลปากรที่ ๑ ราชบุรี มีแผนการปรับปรุงสิ่งอำนวยความสะดวกสำหรับผู้พิการ และผู้สูงอายุ ระยะที่ ๒ เพื่อให้ครอบคลุมถึงผู้เข้าชมที่โดยสารรถรางไฟฟ้าขึ้นมายังพระนครคีรี **โดยการสร้างเส้นทางรถวีลแชร์เพื่อเข้าถึงจุดให้บริการลิฟต์** เริ่มจากสถานีรถรางไฟฟ้าผ่านด้านหลังหมู่พระที่นั่งสันถาคารสถานเพื่อเชื่อมต่อกับระบบลิฟต์บันไดที่ได้ดำเนินการแล้ว  
 **ขณะนี้อยู่ระหว่างการสำรวจ และออกแบบเส้นทางเพื่อใช้ในการดำเนินการก่อสร้างต่อไป** ทั้งนี้ กรมศิลปากรได้รับความร่วมมือจากบริษัท เพชรบุรีท่องเที่ยวพัฒนา จำกัด ผู้ประกอบการรถรางไฟฟ้า ในการปรับปรุงสถานีและรถรางไฟฟ้าให้สามารถรองรับการใช้งานรถวีลแชร์  
 ทั้งนี้ **ลิฟต์เกาะราวบันไดเป็นอุปกรณ์สำหรับใช้ในการยกคน หรือรถวีลแชร์ และมีระบบขับเคลื่อนรอกสลิงด้วยมอเตอร์ เพื่อเคลื่อนลิฟต์ไปถึงจุดหมาย** มีระบบการใช้งานที่ง่าย ซึ่งผู้พิการและผู้สูงอายุสามารถใช้งานได้ด้วยตนเอง โดยควบคุมรีโมตคอนโทรล หรือแผงควบคุมที่ตัวลิฟต์ เป็นอุปกรณ์ที่ช่วยอำนวยความสะดวก  (ไทยรัฐออนไลน์ ๒๕ ก.ย.๕๘)

**คนพิการยื่น"คมนาคม"รถเมล์ใหม่ต้องชานต่ำทุกคัน**

  
 ที่องค์การขนส่งมวชนกรุงเทพ(ขสมก.) **กลุ่มคนพิการเครื่อข่ายรถเมล์เพื่อประชาชน ทุกคนต้องขึ้นได้จำนวน ๒๐ กว่าคนเดินทางมายื่นหนังสือต่อ นายออมสิน ชีวะพฤกษ์ รัฐมนตรีช่วยว่าการกระทรวงคมนาคม เพื่อคัดค้านแนวคิดการจัดซื้อรถเมล์ชานสูงแทนรถเมล์ชานต่ำ**

**นายธีรยุทธ สุคนธวิทย์ เลขานุการเครื่อข่ายรถเมล์ทุกคนขึ้นได้ทุกคัน กล่าวว่า** จากที่รัฐมนตรีช่วยว่าการกระทรวงคมนาคมได้มีแนวคิดในการจัดหารถเมล์ไฟฟ้าจำนวน ๔๐๐-๕๐๐ คันพร้อมกับกำหนดลักษณะรถที่มีชานสูงเพื่อให้เหมาะสมกับกายภาพถนนของกรุงเทพมหานคร ส่วน**การบริการคนพิการนั้นจะมีการกำหนดเป็นตารางเดินรถที่เป็นรถชานต่ำไว้สำหรับให้คนพิการเลือกใช้บริการซึ่งไม่ได้มีการจัดซื้อรถเมล์ชานต่ำทั้งหมดจำนวน ๓,๑๘๓ คัน**

โดยในวันนี้ **ทางกลุ่มเครือข่ายจึงได้มีการยื่นหนังสือเพื่อขอคัดค้านแนวคิดดังกล่าวเนื่องจากเป็นการลิดรอนสิทธิของคนพิการ ซึ่งทางกลุ่มเครือข่ายต้องการให้การจัดซื้อรถเมล์ทั้งหมดเป็นแบบชานต่ำเพื่อทำให้เกิดความสะดวกในการใช้งานไม่ว่าจะเป็นต่อตัวคนพิการ คนชรา เด็กและคนป่วย** ส่วนกรณีที่มีข้อกังวลว่า หากจัดซื้อเป็นรถเมล์ชานต่ำทั้งหมดจะไม่สามารถวิ่งในถนนกรุงเทพฯได้นั้น ทางกรุงเทพมหานคร(กทม.) ผู้รับผิดชอบพื้นที่ได้มีการปรับปรุงจุดคอสะพานที่มีปัญหาแล้ว ด้านกรณีปัญหาน้ำท่วมขังนั้นถือว่าเป็นนโยบาที่รัฐบาลจะต้องปรับปรุงแก้ไขในภาพรวม อย่างไรก็ตาม**ทางกลุ่มเครือข่ายสามารถยอมรับได้ทั้งรถเมล์ไฟฟ้าและรถเมล์แก็สเอ็นจีวีแต่ไม่ว่าจะจัดซื้อรูปแบบใดขอให้ทางขสมก.คงสเปคให้เป็นชานต่ำไว้เช่นเดิม**

**ด้านนายออมสิน ชีวะพฤกษ์ รัฐมนตรีช่วยว่าการกระทรวงคมนาคม กล่าวว่า** ตนได้รับข้อเสนอเรื่องที่กลุ่มเครื่อข่ายรถเมล์เพื่อประชาชนทุกคนต้องขึ้นได้ทุกคัน ร้องเรียนมาซึ่งก็จะนำไปพิจารณาประกอบการศึกษาเพื่อจัดซื้อรถเมล์ซึ่งตนขอยืนยันว่าในการจัดซื้อรถเมล์ทั้งหมดจำนวน ๓,๑๘๓ คัน นั้น**คนพิการ และคนทุกเพศทุกวันจะต้องสามารถขึ้นได้ โดยส่วนของรถเมล์ไฟฟ้านั้นตนเห็นว่าเป็นเรื่องใหม่ที่ประเทศไทยจะต้องนำมาวิ่งเพราะมีข้อดีหลายอย่าง** ไม่ว่าจะเป็นการช่วยลดมลภาวะ การลดค่าเชื้อเพลิงเพราะปัจจุบันแก๊สเอ็นจีวีมีราคาที่สูงมากยิ่งขึ้น ทั้งนี้**นายอาคม เติมพิทยาไพสิฐ รัฐมนตรีว่าการกระทรวงคมนาคมได้มีนโยบายให้ทดลองจัดซื้อก่อนประมาณ ๒๐๐ คันเพื่อนำมาทดลองใช้** ซึ่งหลังจากนี้ทางกระทรวงได้มอบให้ขสมก.ไปศึกษาข้อดีข้อเสียก่อนที่จะมีการเสนอเข้าคณะรัฐมนตรี(ครม.)เพื่อให้พิจารณาจัดซื้อ ซึ่งภายหลังที่ครม.อนุมัติเห็นชอบก็จะต้องเข้าสู่การร่างขอบข่ายการทำงานหรือทีโออาร์เพื่อเปิดประกวดราคาต่อไป

อย่างไรก็ตามในส่วนของ**คุณสมบัติรถเมล์ไฟฟ้าที่นำมาวิ่งทดลองนั้นสามารถวิ่งในพื้นที่กรุงเทพฯได้เป็นอย่างดี รวมทั้งมีระบบไฮโดรลิคเพื่อลดระดับสำหรับรับผู้โดยสารซึ่งตนเห็นว่าคนพิการสามารถใช้บริการได้** สำหรับราคาขณะนี้ได้มีสถาบันการศึกษาของไทยมีการศึกษาซึ่งคาดว่าหากผลิตในประเทศไทยราคาจะอยู่ประมาณ ๑๐ ล้านบาทต่อคันซึ่งก็จะส่งผลให้รัฐบาลประหยัดต้นทุนในการจัดซื้อด้วย

นายออมสิน กล่าวต่อว่า ส่วน**การจัดซื้อรถเมล์จำนวน ๔๘๙ คันนั้นก็อยู่ระหว่างริการพิจารณาจาก (กวพ.อ.)พิจารณาก่อนที่จะมีการเซ็นสัญญาจัดซื้อจัดจ้าง รวมทั้งหากไม่มีการ้องเรียนก็คาดว่าเร็วๆนี้จะสามารถเซ็นสัญญาจัดซื้อจัดจ้างได้คาดว่าหากมีการลงนามแล้วภายใน๑-๒เดือนก็จะมีการส่งมอบรถ** ซึ่งนายกรัฐมนตรีมีนโยบายต้องการที่จะนำเมล์ใหม่มาวิ่งให้บริการประชาชนให้ทันภายในปีใหม่นี้ เพราะการจัดซื้อรถเมล์ใหม่นั้นถือว่ามีระยะเวลาการดำเนินการมานานกว่า ๑๐ ปี ตั้งแต่ที่ครม.มีมติในปี ๒๕๔๗ ดังนั้นทางกระทรวงคมนาคมก็ต้องการที่จะให้ประชาชนคนกรุงเทพฯมีรถใหม่ใช้ได้เร็วๆนี้.“(เดลินิวส์ออนไลน์ ๒๘ ก.ย.๕๘)

**'รถเมล์ชานต่ำ Low-Floor Bus ความเจริญก้าวหน้าของประเทศชาติ (๑)'**



คอลัมน์ กฤษนะทัวร์ยกล้อ โดย... กฤษนะ ละไล **:** **สัญลักษณ์สำคัญประการหนึ่งของสังคมหรือประเทศที่เจริญก้าวหน้าพัฒนาแล้วทั้งหลายคือ การมีระบบขนส่งมวลชนที่ดีมีประสิทธิภาพและมีคุณภาพมาตรฐานที่ทุกคนสามารถเข้าถึงได้ ใช้ประโยชน์ได้ ใช้บริการได้ สะดวก ปลอดภัย ทันสมัย เป็นธรรม ทั่วถึง เท่าเทียม**

วันนี้จะขอกล่าวถึงเฉพาะ**รถเมล์โดยสารประจำทางซึ่งในทุกประเทศที่เจริญแล้วทั่วโลก** ไม่ว่าจะเป็นญี่ปุ่น สหรัฐอเมริกา อังกฤษ เยอรมนี ฯลฯ หรือแม้แต่สิงคโปร์เพื่อนบ้านในกลุ่มอาเซียนของเราก็ใช้ **รถเมล์สาธารณะแบบชานต่ำ หรือ Low-Floor Bus วิ่งให้บริการประชาชนทุกหมู่เหล่ามายาวนานกว่า ๒๐ ปีกันทั้งนั้น**

รถเมล์ชานต่ำที่ชาติต่างๆ นำมาวิ่งให้บริการประชาชนนั้นไม่ได้มีจุดประสงค์เพียงเพื่อให้ คนพิการ หรือผู้ที่ใช้รถเข็น (วีลแชร์) ใช้บริการได้สะดวกปลอดภัยเท่านั้น **แต่เพื่อต้องการให้ทุกคน ทุกเพศ ทุกวัย ทุกสภาพร่างกาย สามารถเข้าถึง และใช้บริการรถเมล์ชานต่ำนี้ได้โดยสะดวกปลอดภัยอย่างทั่วถึง และเท่าเทียมกัน**

**คนสูงอายุ รวมถึงเด็กเล็กก็ใช้บริการได้สะดวกสบาย ปลอดภัย** ไม่ต้องกลัวสะดุดขั้นบันไดหกล้ม หรือตกบันไดรถเมล์บาดเจ็บ หรือดับสยองอย่างที่เคยเป็นข่าวทางหน้าหนังสือพิมพ์ **สุภาพสตรีใส่ส้นสูง ส้นตึก หรือจะใส่กระโปรงสั้นตามสไตล์แฟชั่น ก็ขึ้นลงรถเมล์ชานต่ำได้สะดวกปลอดภัย**ไม่ต้องกลัวก้าวพลาดจนเกิดเหตุระทึก

**ยิ่งถ้าเป็นคนสุขภาพไม่แข็งแรง ข้อเข่าไม่ดี หรือคนอ้วนตุ้ยนุ้ย ก็ยิ่งเหมาะที่จะใช้บริการรถเมล์แบบชานต่ำ โดยเฉพาะคนพิการทุกประเภท** ยิ่งคนที่ต้องใช้รถเข็นด้วยแล้ว ทั้งตำรวจทหารผ่านศึก ผู้สูงอายุ ผู้พักฟื้นสุขภาพ คนพิการ ก็จะยิ่งได้รับความสะดวกและปลอดภัยเป็นอย่างมาก ด้วยเหตุนี้**ประเทศที่เจริญแล้วทั่วโลกจึงเปลี่ยนมาใช้รถเมล์ชานต่ำกันมากว่า ๒๐-๓๐ ปีแล้ว**

ผมเคยไปสำรวจและทดลองใช้บริการรถเมล์ในประเทศต่างๆ มาหลายครั้ง อย่างเช่นครั้งหนึ่งผมไปที่ เมืองเบิร์ชเทสการ์เดน ตั้งอยู่ทางตอนใต้ของเยอรมนี มีแหล่งท่องเที่ยวบนภูเขาสูงกว่า ๑,๘๐๐ เมตร ชื่อ เคลสไตน์เฮ้าส์ หรือที่เรียกกันว่า รังอินทรีย์ (Eagle’s Nest) ของอดอล์ฟ ฮิตเลอร์ อดีตผู้นำนาซียุคสงครามโลกครั้งที่ ๒ **ขนาดอยู่บนภูเขาสูงชันขนาดนั้น แต่เขาก็ยังใช้รถเมล์ชานต่ำในการรับส่งนักท่องเที่ยว เพื่อให้ทุกคนโดยเฉพาะมนุษย์ล้อสามารถขึ้นไปเที่ยวชมวิวทิวทัศน์บนยอดเขานั้นได้เสมอเหมือนคนธรรมดาทั่วไป**

การได้ไปเห็นและได้ใช้บริการรถเมล์ชานต่ำในหลายๆ ประเทศ **ทำให้ผมรู้สึกได้ว่าในประเทศที่เจริญแล้วหรือพัฒนาแล้วเขาจะพยายามสร้างทำบริการสาธารณะพื้นฐานต่างๆ เพื่อให้ทุกคนเข้าถึง** **และใช้ประโยชน์ได้** สะดวก ปลอดภัย สบายใจ โดยไม่รู้สึกแย่ หรือรู้สึกเป็นปัญหาอุปสรรค หรือเป็นปมด้อยกับสภาพร่างกายที่อาจไม่สมบูรณ์แข็งแรง หรือด้วยวัยที่แตกต่างกันแต่อย่างใด

**ตรงกันข้าม เขาจะทำให้ทุกคนทุกวัย และทุกสภาพร่างกายมีสิทธิความเสมอภาคเท่าเทียมกัน มีความรู้สึกมั่นใจในความเป็นมนุษย์ที่มีเกียรติมีศักดิ์ศรีเท่าเทียมกัน** ซึ่งเครื่องมือสำคัญอย่างหนึ่งก็คือ การออกแบบบ้านเมืองและบริการสาธารณะพื้นฐานต่างๆ ให้เป็นอารยสถาปัตย์ หรือ Friendly Design คือให้เป็นมิตรกับคนทั้งมวล เพื่อให้คนทุกคน ทุกเพศ ทุกวัย ทุกสภาพร่างกายเข้าถึงและใช้ประโยชน์ได้

ได้ไปเห็นแล้วก็ทำให้เราเกิดความรู้สึกและเข้าใจได้เลยว่า**ในสังคมหรือประเทศที่เจริญแล้วเขาจะพยายามสร้างทำอารยสถาปัตย์ทุกรูปแบบเพื่อให้ประชาชนทุกหมู่เหล่าได้รับความสะดวกสบายและปลอดภัยให้ได้มากที่สุด** และเพื่อจะบอกกับเราว่าทำไมเขาถึงทำได้ ทำอย่างไรเขาถึงยิ่งใหญ่ได้

ในขณะที่**ประเทศที่กำลังพัฒนา หรือด้อยพัฒนา เราก็มักจะได้ยินเหตุผลข้ออ้างต่างๆ นานาจากผู้ที่มีอำนาจ ก็เพื่อที่จะบอกกับประชาชนว่า ทำไมเราถึงทำไม่ได้ หรือไม่ได้ทำ !! ข้อแตกต่างระหว่างประเทศด้อยพัฒนา กับพัฒนาแล้ว อยู่ตรงนี้นี่เองล่ะครับ**(คมชัดลึกออนไลน์ ๒๘ ก.ย.๕๘)

**น้องทาม ใช้เท้าวาดภาพชนะเลิศเป็นตัวแทน**

**จ.พิษณุโลก แข่งขันระดับภาคเหนือ**

**ด.ช.วรรณธนะ คำอินทร์ หรือน้องทาม เด็กชายพิการไร้แขนตั้งแต่กำเนิด ใช้เท้าวาดภาพเศรษฐกิจพอเพียง** ชนะเลิศระดับเขตได้เป็นตัวแทน จ.พิษณุโลก ไปแข่งขันระดับภาคเหนือ

ที่ศูนย์การศึกษาพิเศษ เขตการศึกษา ๗ ตำบลท่าทอง อำเภอเมืองพิษณุโลก ได้**จัดงานศิลปหัตถกรรมนักเรียนภาคเหนือครั้งที่ ๖๕ ระดับจังหวัด โดยภายในงานมีการประกวดวาดภาพระบายสีตามจินตนาการ** ซึ่งมีเด็กนักเรียนที่มีความบกพร่องทางร่างกายและสติปัญญาจากโรงเรียนในสังกัดการศึกษาพิเศษ สำนักงานเขตพื้นที่การศึกษาประถมศึกษาพิษณุโลก เขต ๑ เข้าร่วมการแข่งขัน หนึ่งในนั้นมี **ด.ช.วรรณธนะ คำอินทร์ หรือน้องทาม อายุ ๑๑ ขวบ เด็กชายคนพิการไร้แขนตั้งแต่กำเนิด นักเรียนชั้นประถมศึกษาปีที่ ๕ โรงเรียนวัดหนองนาดงกวาง** ตำบลหนองกุลา อำเภอบางระกำ จังหวัดพิษณุโลก เข้าร่วมการแข่งขันประกวดวาดภาพระบายสีตามจินตนาการ

**ผลการแข่งขันปรากฏว่า น้องทาม ชนะเลิศอันดับ ๑ จากผลงานงานภาพท้องนา ป่าไม้ เลี้ยงไก่ เลี้ยงปลา สื่อให้เห็นถึงการใช้ชีวิตแบบเศรษฐกิจพอเพียงตามแนวพระราชดำริของพระบาทสมเด็จพระเจ้าอยู่หัว** สำหรับน้องทาม ผู้ชนะเลิศ จะได้เป็นตัวแทนสำนักงานเขตพื้นที่การศึกษาประถมศึกษาพิษณุโลกเขต ๑ ไปแข่งขันในงานศิลปหัตถกรรมนักเรียน ครั้งที่ ๖๕ ในระดับภาคเหนือ ซึ่งจะจัดขึ้นในกลางเดือนธันวาคมนี้ ที่จังหวัดพิษณุโลก.(สำนักข่าวไทยออนไลน์ ๒๘ ก.ย.๕๘)

**ปีใหม่นี้ สั่งของแจกกับ "สมาคมคนพิการ" พร้อมรับออร์เดอร์ไม่อั้น**



**หนึ่งในกลไกซีเอสอาร์ที่จะช่วยในการสร้างอาชีพคนพิการได้ก็คือ บริษัทเอกชนร่วมกันใช้ และพัฒนาสินค้าคนพิการ "ไม่ต้องซื้อเพราะสงสาร แต่ต้องการให้สินค้าของเราสามารถนำไปใช้ได้จริง** **ก็จะทำให้ทั้งสองฝ่ายสามารถที่จะเติบโตไปด้วยกันได้**"ตัวแทนคนพิการท่านหนึ่งกล่าว  
 ไอเดียดีๆ นี้ มาจาก **คุณธนนนทน์ พรายจันทร์ ผู้อำนวยการฝ่ายพัฒนาพื้นฐานธุรกิจ สถาบันพัฒนาวิสาหกิจขนาดกลางและขนาดย่อม หรือ ISMED** ร่**วมกับสถาบันวิจัยระบบสาธารณสุข จัดการฝึกอาชีพให้กับผู้พิการไปสู่ช่างฝีมือ** **และล่าสุดคือ การจับกลุ่มผู้พิการที่มีความชำนาญในการทำอาชีพด้านต่าง ๆ เช่น** การปักเสื้อ ทำกระเป๋า ทำแชมพู แกะสลักหิน แล้วนำมาจัดแมตชิ่งธุรกิจกับผู้ประกอบการกลุ่ม MAI รวม ๔๗ รายซึ่งนับเป็นการสร้างรูปแบบของธุรกิจที่ช่วยให้อาชีพของคนพิการมีการพัฒนาอย่างยั่งยืน   
 **สำหรับปีใหม่ ๒๕๕๙ ที่จะถึงนี้ ในช่วงสองสามเดือนก่อนปีใหม่ จะเป็นเวลาที่ผู้ประกอบการสามารถที่จะร่วมกันสั่งสินค้าในกลุ่มของคนพิการได้** คุณอารยา เปล่งขำ ผู้อำนวยการส่วนการจัดซื้อ บริษัท คิง เพาเวอร์ อินเตอร์เนชั่นแนล จำกัด ตัวแทนจากฝั่งผู้ประกอบการ **ผู้ที่คัดสรรสินค้าของที่ระลึกจากฝีมือคนพิการมาจำหน่าย ในหมวดสินค้าของที่ระลึก และปรากฏว่าสินค้าจากฝีมือคนพิการเป็นสินค้าที่ขายดีที่สุดในหมวดของสินค้าของที่ระลึกของคิง เพาเวอร์**

**อารยาแนะว่า** ผู้พิการที่จะนำเสนอสินค้าเข้ามาจำหน่ายนั้น คิง เพาเวอร์มีเกณฑ์มาตรฐาน ที่จะต้องทำให้ผ่าน โดยเริ่มตั้งแต่มาตรฐานสินค้า คุณภาพ และแพ็กเกจจิ้ง นอกจากนี้**ผู้ประกอบการผู้พิการจะต้องเข้าใจตลาดด้วยว่าตลาดต้องการอะไร ตรงนี้สามารถเรียนรู้และพัฒนาไปพร้อมกันได้** สำหรับคิง เพาเวอร์ นั้นเน้นสินค้าสำหรับกลุ่มนักเดินทางนักท่องเที่ยวดังนั้นฟังก์ชั่นการออกแบบสีสันพฤติกรรมของผู้ซื้อจะต้องเหมาะกับแต่ละกลุ่ม  
 **อย่างเช่น กลุ่มนักท่องเที่ยวที่ซื้อมากเป็นอันดับต้นๆ ของคิง เพาเวอร์ ถึง ๔๐ เปอร์เซ็นต์ ก็คือ ทัวร์จากจีน ที่เหลือก็จะเป็นทัวร์จากประเทศในยุโรปและที่อื่นๆ อารยากล่าวว่า ทัวร์จีนชอบสินค้าไทย ไม่ชอบดีไซน์ซับซ้อน และบอกการใช้งานที่ชัดเจน เช่น** ผลิตภัณฑ์เครื่องราง หินต่างๆ ก็บอกเลยว่า มันคืออะไร และนำไปใช้ทำอะไร ฟังก์ชั่นการใช้งาน ต้องมีมากกว่าสองฟังก์ชั่น เช่น นอกจากทับกระดาษแล้วจะต้องเสียบปากกาด้วย เป็นต้น เรื่องของสีสัน ควรศึกษาด้วยว่าคนจีนไม่ชอบสีเขียว เพราะมีความเชื่อว่าสามีมีชู้ แต่ชอบสีแดงเพราะเป็นมงคล ส่วนเสื้อผ้าหากจะนำเข้ามาจำหน่าย ต้องเข้าใจว่า คนเดินทางในสนามบินไม่มีเวลา การคัดเลือก เสื้อผ้าต้องหลวมๆ ไว้เสมอ นอกจากนี้ คนจีนชอบใส่เสื้อที่ใหญ่กว่าตัวเองหนึ่งเบอร์

**ในเรื่องสินค้าแสดงความเป็นไทยเน้นไทยประยุกต์ เช่น** ตุ๊กตานางรำก็จะต้องมีฟังก์ชั่นต่างๆ นำไปใช้ประโยชน์อื่นได้ แต่อย่างที่บอก คือชัดเจน ส่วนแพ็กเกจจิ้งจะต้องดึงดูดใจ สวยงาม และต้องพัฒนาสินค้าที่นักท่องเที่ยว ไม่สามารถหาซื้อจากที่อื่นได้ เช่น หาซื้อได้จากจตุจักร วัดต่าง ๆ หรือแถวสีลม และผู้ออกแบบสินค้าเองจะต้องเข้าใจว่าพฤติกรรมผู้บริโภคเปลี่ยนเรื่อยๆต้องมีการปรับเปลี่ยนดีไซน์ให้เหมาะกับยุคสมัยเสมอ   
 **คุณภพต์ เทภาสิต ตัวแทนผู้พิการจากสหกรณ์บริการผลิตภัณฑ์คนพิการไทย กล่าวว่า** สมาคมมีหลากหลายกลุ่มอาชีพ โดยสินค้าที่เข้าไปจำหน่ายบนเครื่องได้นั้นคือของที่ระลึก ที่ได้รับการพัฒนาอยู่เสมอ และพยายามพัฒนาดีไซน์ที่เหมาะสม **สำหรับผลิตภัณฑ์ที่นำเสนอในงานครั้งนี้ อาทิ** ตะกร้าเชือกฟางจากสุพรรณบุรี ผลิตภัณฑ์ผ้าปักกลุ่มสตรีจากพะเยา เพาะพันธุ์ไม้มงคลจากพระนครศรีอยุธยา ผลิตภัณฑ์เสื้อยืดปักของ คุณสุภวรรณเฉยศิริและผลิตภัณฑ์จากสหกรณ์บริการผลิตภัณฑ์คนพิการไทย   
 **ผู้ประกอบการที่สนใจสามารถติดต่อไปที่ เลขที่ ๒๕/๔๓๒ หมู่ ๖ ตำบลบางตลาด อำเภอปากเกร็ด จ.นนทบุรี โทร.๐๘-๖๙๐๘-๘๒๕๘ line : สหกรณ์บริการผลิตภัณฑ์คนพิการไทย จำกัด** (ประชาชาติธุรกิจออนไลน์ ๓๐ ก.ย.๕๘)

**ไม่ย่อท้อต่อโชคชะตา! หนุ่มพิการนั่งรถเข็น ปลูกผักขาย หาเลี้ยงชีวิต**

 **หนุ่มพิการราชบุรี ไม่ย่อท้อต่อโชคชะตาชีวิต นั่งรถเข็นปลูกดอกไม้-ผักข้างทางขาย หาเลี้ยงชีวิต**กับแม่ที่ตาบอด ระบุ อยากแบ่งเบาภาระทางบ้าน และจะทำต่อไปจนกว่าร่างกายจะไม่ไหว อีกทั้ง ตั้งใจจะปลูกทานตะวันให้เต็มฝั่งถนน เพื่อให้ทันวันพ่อแห่งชาติ ...

วันที่ ๓๐ ก.ย. ๕๘ ผู้สื่อข่าวเดินทางไปพบกับ **นายประศาล พุมแพง อายุ ๕๕ ปี** พักอาศัยอยู่บ้านเลขที่ ๔๖ หมู่ ๕ ต.หนองกบ อ.บ้านโป่ง **หนุ่มพิการขาไม่มีแรง ถีบรถเข็นคนพิการจากบ้านมานั่งรดน้ำพรวนดินต้นไม้ ตั้งแต่เช้าจรดเย็น อยู่บริเวณข้างทาง ริมถนนเลียบคลองชลประทาน หนองปลาดุก-บึงกระจับ เป็นประจำทุกวัน** โดยริมถนนมีดอกทานตะวัน ดอกบานไม่รู้โรย ปลูกเป็นแนวยาวกว่า ๑๐๐ เมตร สร้างความสวยงามให้กับถนนและให้ผู้คนที่สัญจรผ่านไปมา ได้เก็บภาพความสวยงามเป็นที่ระลึก **ทั้งยัง มีการสลับปลูกพืชผักสวนครัวที่กินได้ อาทิ ผักคะน้า พริก มะเขือ ข้าวโพด ผักบุ้งและผักชี เพื่อเก็บเกี่ยวผลผลิตไว้ทานเองและขายให้กับชาวบ้านในละแวกช่วยซื้อผักกลับไป สร้างรายได้โดยไม่ต้องเป็นภาระให้กับทางบ้าน**

ด้าน นายประศาล กล่าวเล่าเรื่องราวชีวิต ว่า เป็นคน อ.บ้านโป่ง ตั้งแต่กำเนิด ช่วงวัยรุ่นทำงานอยู่โรงชุบโครเมี่ยม จนต่อมาสุขภาพร่างกายไม่ค่อยดี เพราะเป็นคนดื่มสุราจัด จึงออกมาเช่าที่ทำนาอยู่กับบ้าน **จนกระทั่งปี พ.ศ.๒๕๕๔ เกิดอาการปวดหลังและขาอย่างหนัก ถึงขนาดเดินไม่ได้ จึงไปพบแพทย์เอกซเรย์ พบว่าไขกระดูกสันหลังเสื่อมและมีฝีในกระดูกสันหลังลุกลามเป็นหนอง จนกลายเป็นวัณโรคเข้ากระดูก ต้องเข้ารับการผ่าตัด** จากนั้น เกิดอาการขาอ่อนแรงทั้งสองข้าง ลำตัวชาทางด้านซีกขวา จนกระทั่งเดินไม่ค่อยถนัดกลายสภาพเหมือนคนพิการจนถึงปัจจุบัน แต่ไม่ได้ย่อท้อในโชคชะตาชีวิต ประกอบกับสงสารแม่ ที่ตาบอดและแก่ชรามากแล้ว จึงอยากแบ่งเบาภาระทางบ้าน

ทั้งนี้ หนุ่มสู้ชีวิต กล่าวเพิ่มเติมว่า **มีรายได้จากคนพิการเดือนละ ๘๐๐ บาท จึงลุกขึ้นสู้ชีวิต นั่งรถเข็นที่ได้รับบริจาคมา ออกไปถางหญ้ารกที่ปกคลุมอยู่ข้างทางบริเวณใกล้บ้าน พร้อมซื้อเมล็ดพันธุ์ดอกไม้และพันธุ์ผักนำไปปลูกให้สวยงาม และเก็บไว้กินเองในครัวเรือน ตามปรัชญาเศรษฐกิจพอเพียง** โดยทั้งเช้าและเย็นจะนั่งรถเข็นมารดน้ำพรวนดินทั้งวัน ทำอย่างนี้มากว่า ๒ ปี แล้ว จนชาวบ้านที่ผ่านมา สงสารจึงช่วยแวะซื้อผักบ้าง ซื้อดอกทานตะวันไปถวายพระบ้าง สร้างรายได้เล็กๆ น้อยๆ ส่วนใครที่ไม่มีเงิน ตนก็ให้เก็บไปกินฟรี เพื่อแบ่งปันช่วยเหลือกัน

**"ถึงร่างกายจะไม่เหมือนคนอื่น แต่ก็มีความสุขที่ไม่ทำตัวให้เป็นภาระแก่ทางบ้าน และจะทำต่อไปจนกว่าร่างกายจะไม่ไหว โดยตั้งใจว่าจะปลูกดอกทานตะวันให้เต็มฝั่งถนน เพื่อให้ทันวันพ่อแห่งชาติที่จะมาถึงนี้" นายประศาล กล่าว** (ไทยรัฐออนไลน์ ๓๐ ก.ย.๕๘)

**เกราะพิเศษช่วย ผู้พิการเดินได้ใหม่**

 **นักวิทยาศาสตร์มหาวิทยาลัยไซมอน เฟรเซอร์ แห่งแคนาดา ได้ออกแบบสร้างโครงนอกร่างกายขึ้นเป็นพิเศษ เพื่อช่วยให้ทหารผ่านศึกแคนาดา ผู้บาดเจ็บจนไขสันหลังพิการ เมื่อคราวปฏิบัติหน้าที่ที่อัฟกานิสถาน สามารถกลับมาเดินได้อีก** ทหารผ่านศึก เฟเวอร์ กรีน ได้รับบาดเจ็บไขสันหลังพิการหนนั้น ทำให้ไม่อาจพูดและเดินได้เลย แต่เขายิ้มแฉ่งเมื่อวันทดลองสวมชุดโครงนอก ที่ออกแบบเพื่อตัวเขา ทำให้พูดและเดินได้ใหม่ เขาอวดว่า ขอเวลาอีกสักพักจะเดินได้เองไม่ต้องมีใครมาช่วยแต่อย่างใด และยังได้ตั้งใจไว้ว่า สักวันหนึ่งเขาจะเดินขึ้นไปบนค่ายพักแรมสำหรับนักไต่ยอดเขาเอเวอเรสต์ให้ได้. (ไทยรัฐออนไลน์ ๓๐ ก.ย.๕๘)

**เสริมทักษะเอาตัวรอดสอนเด็กออทิสติกเมืองน้ำดำว่ายน้ำ**

 **รพ.กาฬสินธุ์ ร่วมกับมูลนิธิออทิสติกไทย กองทุนส่งเสริมและพัฒนาคุณภาพชีวิตคนพิการ จัดโครงการธาราบำบัด สอนเด็กออทิสติกว่ายน้ำ เพื่อเสริมสร้างสมรรถภาพร่างกายและจิตใจ สามารถเอาตัวรอดจากการจมน้ำเสียชีวิต** ที่สระว่ายน้ำ โรงแรมริมปาว อ.เมือง จ.กาฬสินธุ์ นางสมคิด สุทธิพรม พยาบาลวิชาชีพ หัวหน้ากลุ่มงานกระตุ้นพัฒนาการเด็ก โรงพยาบาลกาฬสินธุ์ ในฐานะประธานมูลนิธิออทิสติกไทย สาขากาฬสินธุ์ ร่วมกับกองทุนส่งเสริมและพัฒนาคุณภาพชีวิตคนพิการ **จัดโครงการธาราบำบัดออทิสติก** โดยมีนางกิ่งเพชร ธารพร ผู้อำนวยการโรงเรียนทุ่งศรีเมืองประชาวิทย์ นำนักเรียนที่มีความบกพร่องด้านการสื่อสารร่วมโครงการ โดยการดูแลอย่างใกล้ชิดของเจ้าหน้าที่วิทยากรและผู้ปกครอง **นางสมคิดกล่าวว่า ธาราบำบัดเป็นวิธีการบำบัดรักษาบุคคลออทิสติก หรือเด็กพิเศษ โดยการใช้น้ำที่จะช่วยให้กล้ามเนื้อแข็งแรง กระตุ้นให้เด็กมีการพัฒนาที่ดีขึ้น** เกิดการผ่อนคลายของกล้ามเนื้อ เด็กมีสมาธิ ที่สำคัญสามารถช่วยเหลือตนเองได้เมื่อเกิดอุทกภัยหรือลดอุบัติเหตุจากการเล่นน้ำ  
 ทั้งนี้ โรงพยาบาลกาฬสินธุ์ โดยกลุ่มงานกระตุ้นพัฒนาการเด็กและมูลนิธิออทิสติกไทย สาขากาฬสินธุ์ ตระหนักในความสำคัญในการบำบัดรักษาและเสริมสร้างศักยภาพคุณภาพเด็กออทิสติก จึงได้ร่วมกับกองทุนส่งเสริมและพัฒนาคุณภาพชีวิตคนพิการและโรงเรียนทุ่งศรีเมืองประชาวิทย์ ซึ่งเป็นเครือข่ายโรงเรียนคู่ขนานที่มีการฟื้นฟูสมรรถภาพคุณภาพชีวิตอย่างต่อเนื่อง **จัดโครงการธาราบำบัดออทิสติกขึ้น** มีการบรรยายแนวคิดและเทคนิคการว่ายน้ำ ๒ วัน ฝึกปฏิบัติ ๑๑ วัน เพื่อให้ครู หมอ พ่อแม่ ชุมชนและสังคมมีทักษะในการว่ายน้ำและการช่วยเหลือผู้กำลังจมน้ำอย่างถูกวิธี **ที่จะเป็นส่วนสำคัญช่วยให้บุคคลออทิสติกมีคุณภาพชีวิตที่ดีขึ้น โดยเฉพาะปลอดภัยจากการจมน้ำ** (ASTVผู้จัดการออนไลน์ ๒ ต.ค.๕๘)

**"วิชั่นเนียร์" ช่วยคนตาบอดแยกธนบัตร-สีสัน-ยี่ห้อสินค้า-ไฟห้องเปิดปิด**



**นักศึกษา มจธ.เจ๋ง พัฒนาโปรแกรมวิเคราะห์ภาพจากกล้องถ่ายรูป สู่ “วิชั่นเนียร์” นวัตกรรมแว่นแยกแยะวัตถุพร้อมเสียงบรรยาย ช่วยคนตาบอดแยกธนบัตร-สีสัน-ยี่ห้อสินค้า-ไฟห้องเปิดปิดได้ภายใน ๕ วินาทีคว้ารางวัลที่๒เวทีสิ่งประดิษฐ์เพื่อคนพิการi-CREATEdประเทศสิงคโปร์  
 นางสาวบุษภาณี พงษ์ศิริยาภรณ์** บัณฑิตคณะวิศวกรรมศาสตร์ มหาวิทยาลัยเทคโนโลยีพระจอมเกล้าธนบุรี (มจธ.) หนึ่งในผู้ประดิษฐ์คิดค้นอุปกรณ์สวมใส่สำหรับผู้บกพร่องทางการมองเห็น กล่าวว่า **ปัจจุบันทั่วโลกมีผู้พิการทางสายตามากกว่า ๒ แสนคน เมื่อต้องเลือกพัฒนานวัตกรรมสำหรับการทำโครงงานจบการศึกษา เธอจึงมุ่งเป้าไปที่นวัตกรรมเพื่อกลุ่มคนตาบอด** ซึ่งตรงกับความถนัดของอาจารย์ที่ปรึกษาโครงงานของเธอที่สร้างสรรค์ผลงานเพื่อคนตาบอดมาแล้วหลายต่อหลายชิ้น  
 บุษภาณี กล่าวว่า ช่วงแรกเธอยังไม่มีแนวความคิดชัดเจนว่าจะทำนวัตกรรมอะไร แต่เมื่อได้ลงพื้นที่วิจัยในสถานที่จริงกับผู้พิการทางสายตาที่สมาคมคนตาบอด กรุงเทพฯ ทำให้เธอทราบว่า **ปัญหาสำคัญที่คนตาบอดต้องการ การแก้ไขมีด้วยกัน ๔ เรื่องหลัก ได้แก่ การแยะแยะธนบัตร, การแยกแยะสีสัน, การเลือกซื้อสินค้า และการประเมินการเปิดปิดไฟในห้อง ซึ่งเป็นกิจวัตรประจำวันแสนง่ายของคนทั่วไป** แต่เป็นเรื่องที่ค่อนข้างยากลำบากสำหรับผู้พิการทางสายตา  
 **เมื่อได้โจทย์วิจัย เธอและทีมจึงสร้างชุดประมวลผล ด้วยการเขียนโปรแกรมคอมพิวเตอร์สำหรับวิเคราะห์ข้อมูลภาพ ที่ได้จากกล้องขนาดเล็ก ความละเอียด ๕ ล้านพิกเซล** ซึ่งติดอยู่บริเวณด้านหน้าของแว่นผู้พิการ ที่จะคอยจับรายละเอียดของลายน้ำบนธนบัตร, ความเข้มสีบนเสื้อผ้า, บาร์โค้ดของผลิตภัณฑ์ และแหล่งกำเนิดแสงในห้องก่อนจะประมวลผลแล้วสั่งการผ่านเสียงเพื่อบอกให้ผู้ใช้รับรู้ว่าสิ่งที่กำลังตรวจสอบอยู่คือวัตถุชนิดใด  
 "เวลาจะใช้ก็แค่หมุนปุ่มปรับที่กล่องประมวลผลว่าจะใช้โหมดใด แล้วเอาวัตถุนั้นมาไว้ใกล้ๆ ตา ประมาณ ๕ วินาทีก็จะมีเสียงจากลำโพงว่าแบงค์นี้คือแบงค์อะไร เพราะ**กล้องจะจับรายละเอียดแล้วส่งข้อมูลผ่านบลูทูธไปยังส่วนวิเคราะห์ เพื่อเทียบกับฐานข้อมูล ซึ่งจะทำให้ผู้พิการใช้ชีวิตได้ง่ายขึ้น พึ่งพาตัวเองได้มากขึ้น**" บุษภาณีเผย  
 บุษภาณี เผยว่า **จุดเด่นที่ทำให้วิชั่นเนียร์ได้รางวัลเหรียญเงินด้านเทคโนโลยีสำหรับคนพิการและสูงอายุ จากเวทีการประกวดนวัตกรรมเพื่อผู้สูงอายุและผู้พิการ i-CREATEd ซึ่งในปีนี้จัดขึ้นที่ประเทศสิงคโปร์ อยู่ที่การใช้งานซึ่งมีประสิทธิภาพ ตอบโจทย์ผู้ใช้งานจริง** และด้วยการออกแบบที่เรียบง่าย ใช้งานง่ายทำให้วิชั่นเนียร์เข้าถึงผู้บกพร่องทางการมองเห็นทุกระดับตั้งแต่ตาพร่ามัวจนถึงบอดสนิท อีกทั้งมีราคาที่เหมาะสมทำให้มีความเป็นไปได้สูงที่จะต่อยอดไปสู่การผลิตในเชิงพาณิชย์  
 "ก่อนนำไปแข่งขันก็นำไปให้ผู้พิการใช้ ซึ่งพวกเขาก็ให้การตอบรับค่อนข้างดี บอกว่าใช้ชีวิตได้สะดวกขึ้น แต่ก็พบปัญหาใหม่คือแว่นค่อนข้างหลวม **ขั้นต่อไปจึงเป็นการพัฒนาให้แว่นมีความกระชับของแว่นรับกับสรีระใบหน้าของแต่ละคนมากขึ้น** ส่วนแบตเตอรี่ที่ใช้กับกล่องประมวลผลไม่มีปัญหา ใช้ได้นานพอๆ กับแบตเตอรี่โทรศัพท์ แล้วในอนาคตก็มีแผนที่จะพัฒนาให้เป็นนวัตกรรมเชิงพาณิชย์ด้วย โดยจะพยายามทำให้ราคาถูกที่สุดเพื่อให้เข้าถึงผู้พิการทางสายตาทุกคน ซึ่งตอนนี้มีต้นทุนการผลิตอยู่ที่ประมาณ ๓,๐๐๐-๕,๐๐๐ บาท" บุษภาณี กล่าวทิ้งท้ายแก่ทีมข่าวผู้จัดการวิทยาศาสตร์ (ASTVผู้จัดการออนไลน์/มูลนิธิพัฒนาคนพิการไทย ๒ ต.ค.๕๘)

**สธ.พัฒนาระบบบริการสุขภาพจิตและจิตเวช เข้าถึงการรักษาทุกพื้นที่**

**น.พ.ณรงค์ สหเมธาพัฒน์ ปลัดกระทรวงสาธารณสุข บรรยายพิเศษเรื่อง “ทิศทางและแนวโน้มการพัฒนาระบบบริการสุขภาพจิตและจิตเวชในอนาคต”** ในงานประชุมสัมมนาเชิงปฏิบัติการแพทย์ ทันตแพทย์ พยาบาล เภสัชกร และทีมสหวิชาชีพ จ.เชียงใหม่ว่า จากการประเมินการเข้าถึงบริการสุขภาพจิตและจิตเวช ปัญหาเป็นไปในทิศทางเดียวกันทั่วโลกพบว่า ผู้ป่วยโรคจิตเข้าถึงบริการต่ำกว่าโรคทางกาย เนื่องมาจากทัศนคติ การยอมรับการรักษา และการพัฒนาระบบริการยังไม่เพียงพอ กระทรวงสาธารณสุขจึงได้เร่งพัฒนาระบบบริการสุขภาพจิตและจิตเวช ให้ครอบคลุมทั่วถึงในทุกเขตสุขภาพ ๑๒ เขต และ กทม. **เพื่อให้ผู้ป่วยที่มีปัญหาทางจิตเข้าถึงการดูแลรักษาใกล้บ้าน ได้กินยาต่อเนื่อง ตั้งเป้าภายในปี ๒๕๕๙ ผู้ป่วยโรคจิตเข้าถึงบริการไม่ต่ำกว่า ๔๕% และผู้ป่วยโรคซึมเศร้าไม่ต่ำกว่า ๓๗%**

  น.พ.ณรงค์ กล่าวต่อว่า **การพัฒนาดังกล่าวได้ดำเนินการทุกเขตสุขภาพ ตั้งแต่ระดับปฐมภูมิ ทุติยภูมิ ตติยภูมิและศูนย์ความเชี่ยวชาญระดับสูง สร้างระบบดูแลผู้ป่วยรายเก่าและรายใหม่เชื่อมโยงเป็นเครือข่ายบริการไร้รอยต่อกับโรงพยาบาลเฉพาะทาง ซึ่งมีเพียง ๑๘ แห่งทั่วประเทศ ใช้มาตรฐานเดียวกันทั่วประเทศ ระยะต้นเน้น ๔ กลุ่มสำคัญได้แก่** ผู้ป่วยโรคจิต โรคซึมเศร้า รวมทั้งบำบัดผู้ติดสุรา ติดยาเสพติด เนื่องจากในระยะยาวจะเป็นสาเหตุการเกิดโรคจิต ใช้กลไกความร่วมมือและช่วยเหลือกันระหว่างสถานบริการทุกระดับ **โดยเพิ่มการบริการตรวจรักษาผู้ป่วยจิตเวช ทั้งผู้ป่วยนอกและผู้ป่วยใน ที่โรงพยาบาลศูนย์ โรงพยาบาลทั่วไป มีเตียงฉุกเฉินรับผู้ป่วยจิตเวชดูแลรักษาภายใน ๓-๕ วันอย่างน้อยเขตสุขภาพละ ๑ แห่ง สามารถบำบัดอาการเบื้องต้นก่อนส่งดูแลที่โรงพยาบาลเฉพาะทาง** ขยายบริการสุขภาพจิตในโรงพยาบาลชุมชนจังหวัดละ ๒ อำเภอ และกระจายยารักษาโรคจิตเวชประมาณ ๓๕ รายการทุกจังหวัด เพื่อให้ผู้ป่วยกินยาควบคุมอาการอย่างต่อเนื่อง และให้กรมสุขภาพจิตจัดอบรมแพทย์ พยาบาล อสม. แพทย์สามารถตรวจวินิจฉัยและรักษาจนอาการสงบ ดูแลและติดตามผู้ป่วยอย่างต่อเนื่องเมื่อกลับสู่ชุมชน (บ้านเมืองออนไลน์ ๓ ต.ค.๕๘)

**ช่อง๓ ผลิตหนังสือเสียงเพื่อคนพิการทางสายตา**

**** **โครงการดี ๆ ที่ช่อง ๓ ร่วมผลิตหนังสือเสียงให้คนพิการทางสายตา ผู้ที่มองเห็นเลือนราง ให้ได้รับความรู้และ ความบันเทิง จากพนักงานจิตอาสาของช่อง ๓ ที่เข้าอบรมการอ่านหนังสือเสียง** โครงการช่อง ๓ สื่อถึงใจ สานให้มูลนิธิคนตาบอดแห่งประเทศไทย **เปิดรับจิตอาสาที่เป็นพนักงานในกลุ่มบีอีซี เวิลด์ เพื่อ ส่งต่อความรู้ สาระ และความบันเทิง ผ่านการอ่านหนังสือประเภทต่าง ๆ อาทิ** หนังสือนวนิยาย เรื่องสั้น เรื่องแปล สารคดี บทความ ประวัติศาสตร์ ความรู้ทั่วไป สุขภาพ ท่องเที่ยว หนังสือประกอบอาชีพ หนังสือเรียน ข้อสอบ ทั้งภาษาไทยและภาษาอังกฤษ

**โดยมีอาจารย์สุรัชณา ฤกษ์ชนะ อาจารย์พิเศษด้านการประกาศและการออกเสียงทางวิทยุ-โทรทัศน์ ถ่ายทอดเทคนิคการอ่านหนังสือเสียงให้มีประสิทธิภาพสูงสุด หลักคือ** “พูดอย่างไรให้คนฟังนั้นตั้งใจ สื่อความหมายต้องชัดไม่ขัดเขิน มีลีลาแบบพูดเล่าเขาจะเพลิน แล้วดำเนินเรื่องนั้นตามขั้นตอน” ซึ่งเทคนิคนี้สามารถนำมาใช้ได้กับการอ่านทุกประเภท รวมทั้งการอ่านออกเสียง ร เรือ ล ลิง หรือควบกล้ำอย่างถูกต้องตามหลักภาษาไทย (krobkruakao.comออนไลน์ ๕ ต.ค.๕๘)

**‘เดอะดาวน์’เป็นคนธรรมดามันง่ายไป**

 ชื่อตอนวันนี้ตรงกับภาพยนตร์สร้างสรรค์สังคมเรื่องนึงที่กำลังจะเข้าฉายครับ ...ได้คุยกับคนสร้างหนังเรื่องนี้แล้วบอกตรง ๆ ถ้าไม่พูดถึงเรื่องนี้ผมคงเสียใจที่ไม่ได้ใช้หน้ากระดาษที่มีคุณค่าในหน้าสื่อ ในการพูดถึงสิ่งสวยงามที่ถูกซุกซ่อนเอาไว้ในสังคมไทย

หลายคนคงได้เห็น**โปสเตอร์หนัง ที่มีน้อง ๆ ที่เป็นดาวน์ซินโดรมห้าคนมาเป็นตัวเอก**...พวกน้องไม่ใช่ดาราดัง ไม่ใช่นักแสดงที่มีหน้าตาดี ไม่ใช่เซเลบที่มีโพรไฟล์ดี **แต่...จะเป็นหนังที่สร้างสิ่งดี ๆ ให้สังคม “เดอะดาวน์ เป็นคนธรรมดามันง่ายไป”**

**พี่โหน่ง วงศ์ทนง ชัยณรงค์สิงห์ ผู้ก่อตั้งนิตยสาร อะเดย์ สื่อเด็กแนวเชิงสร้างสรรค์ บอกว่า**ได้รับแรงบันดาลใจจากการที่เห็นชีวิตของผู้ที่เป็นดาวน์ซินโดรม ในอิตาลีใช้ชีวิตเหมือนคนปกติ **ในขณะที่แตกต่างจากบ้านเราที่มีคนที่เป็นดาวน์ซินโดรมจำนวนหลักเป็นแสน แต่เรากลับไม่ค่อยเห็นพวกเขา**

สาเหตุเบื้องหลังคือ การที่ในอิตาลีนั้น องค์กรที่ให้ความช่วยเหลือคนที่เป็นดาวน์ซินโดรมนั้นมีวิธีทำงานที่ดีเยี่ยม และสำคัญเหนืออื่นใดคือ **ผู้ปกครองของเด็ก ๆ ที่เป็นดาวน์ซินโดรม มีทัศนคติที่แตกต่างจากบ้านเรา ตรงที่ไม่เห็น สมาชิกในครอบครัวที่เป็นดาวน์ซินโดรมนั้นเป็นสิ่งแปลกแยก และน่าอับอาย** คนทั่วไปในสังคม มิได้มองบุคคลเหล่านี้ด้วยสายตาที่แปลกแยก คลางแคลงใจ แต่มองว่าทุกคนเหมือนกัน เพียงแต่กายภาพเท่านั้นที่แตกต่าง

**หนังเรื่องนี้น่าที่จะช่วยกระตุ้นให้คนในสังคมได้เข้าใจถึงคนที่เป็นดาวน์ซินโดรมว่าจริง ๆ แล้วคือคนเหมือนกับพวกเราในสังคมที่อาจจะมีความแตกต่าง** แต่พวกเขาควรที่จะได้รับการปฏิบัติอย่างปกติ เริ่มต้นจากสมาชิกในครอบ ครัวของพวกเขา และสังคมโดยรวม...

**เราต้องยอมรับว่าสังคมของเรานั้นคงด้วยความที่เราอาจจะไม่ได้เห็นคนที่เป็นดาวน์ซินโดรมออกมาใช้ชีวิตเหมือนกับเรา ๆ สักเท่าไหร่** เมื่อได้เห็นอาจจะตั้งคำถาม หรือมองด้วยสายตาที่ไม่ปกติสักเท่าไหร่ ที่แน่นอนว่าสร้างผลสะท้อนให้กับจิตใจของสมาชิกในครอบครัวของเขา และตัวของน้อง ๆ ที่เป็นดาวน์ซินโดรมเองด้วย

ในสังคมไทยเรานั้น แม้ว่าเราพยายามสร้างค่านิยมว่าคนทุกคนเท่าเทียมกัน แต่ในความเป็นจริงแล้ว ค่านิยมที่ฝังลึกของพวกเรา อคติที่พวกเรามีอยู่ลึก ๆ **แม้ว่าบางทีได้แสดงออกมาผ่านคำพูด แต่ท่าทีที่พวกเรามี เราไม่ได้ตัดสินคนอย่างเท่าเทียมกันจริง ๆ และเราไม่ได้ตัดสินคนด้วยพฤติกรรมของคน แต่บางทีเรา “ตีตรา” บุคคลที่แตกต่างจากพวกเรา และให้ค่าพวกเขาน้อยกว่าที่พวกเขาเป็น**

อย่างในกรณีนี้ ต้องยอมรับว่า **แม้ว่า น้อง ๆ ที่เป็นดาวน์อาจจะแตกต่าง แต่พวกเขาไม่เบียดเบียนสังคม** ไม่เบียดเบียนคนอื่น ไม่ได้สร้างความเดือดเนื้อร้อนใจให้กับคนที่บางทีมีความเพียบพร้อมทางกายภาพ แต่ที่สุดสังคมมองเขาต่างออกไป **ลองมาดูหนังดี ๆ เรื่องนี้ แล้วหันมามองตนเองว่า แล้วท่าทีของพวกเราต่อเขาเป็นอย่างไร แล้วหนังเรื่องนี้เปลี่ยนแปลงเราไปอย่างไรบ้าง**นะครับ.ดร.วิทย์สิทธิเวคิน“(เดลินิวส์ออนไลน์ ๗ ต.ค.๕๘)

**ศิลปะเพื่อคนตาบอด**

**นางกอบกาญจน์ วัฒนวรางกูร รมว.การท่องเที่ยวและกีฬา ร่วมพิธีเปิดงานนิทรรศการศิลปะเพื่อคนตาบอด ความสุข…ที่สัมผัสได้ “ท่องไปในอาเซียน” Feel the happiness “ASEAN Travel” ประจำปี ๒๕๕๘** ที่จัดขึ้นโดยกรมการท่องเที่ยว ร่วมกับจุฬาลงกรณ์มหาวิทยาลัย และมหาวิทยาลัยศิลปากร เพื่อเป็นการเทิดพระเกียรติสมเด็จพระนางเจ้าสิริกิติ์ฯ เนื่องในวโรกาสพระชนมายุ ๘๓ พรรษา ณ นิทรรศน์รัตนโกสินทร์ เมื่อเร็วๆ นี้(บ้านเมืองออนไลน์ ๘ ต.ค.๕๘)

**อเมริกาสวรรค์ของคนพิการ**

 คุณสมเกียรติ พงษ์กันทา วิศวกรอิสระ เรียบเรียงเรื่อง อเมริกา สวรรค์คนพิการ ส่งมาให้พิจารณาครับ **นับเป็นข่าวที่น่ายินดี สำหรับผู้พิการชาวไทยที่รัฐมนตรีว่าการกระทรวงคมนาคมได้สั่งให้ปรับปรุงห้องสุขาสาธารณะ เพื่อเพิ่มความสะดวกให้แก่ผู้พิการที่ใช้รถเข็น** **ถือเป็นก้าวสำคัญในการยอมรับสิทธิ ความเสมอภาคของประชาชนชาวไทย มาตรการนี้ตามหลังสหรัฐอเมริกา ๒๕ ปี** โดยเมื่อ ๒๕ ปีมาแล้ว วันที่ ๒๖ กรกฎาคม ๒๕๓๓ ประธานาธิบดีบุช ผู้เป็นพ่อ ได้ลงนามที่สนามหญ้าในทำเนียบขาว ประกาศใช้กฎหมายว่าด้วยผู้พิการของสหรัฐ เรียกสั้น ๆ ว่า **เอดีเอ ถือเป็นแม่บทของพื้นฐานสิทธิมนุษย์ของสหรัฐอเมริกา** (Americans with Disabilities Act, ADA)

**กฎหมายนี้ให้เวลากำหนดเวลาใช้บังคับเป็นระยะ ๆ** ให้หน่วยงานทั้งราชการส่วนกลาง ส่วนภูมิภาค องค์กร ห้างร้าน บริษัท ร้านอาหาร เอกชนทั่วประเทศ ที่เปิดให้สาธารณชนเข้าไปใช้บริการทุกแห่ง พัฒนา ปรับปรุง **เปลี่ยนแปลงโครงสร้างของอาคาร ทางเดิน เพื่ออำนวยความสะดวกให้แก่ผู้พิการ โดยเฉพาะผู้ที่นั่งรถเข็น** โดยกำหนดเวลา ๒ ปี และกำหนดให้ติดตามผลทำความเข้าใจเป็นระยะ

**ขอบเขตของกฎหมายนี้กว้างมาก บังคับใช้รวมไปถึงยานพาหนะสำหรับระบบขนส่งมวลชนสาธารณะ เช่น** รถโดยสารประจำทาง รถราง รถไฟ รถไฟฟ้าทุกชนิด ต้องมีมาตรการทั้งด้านนโยบายและปฏิบัติช่วยให้ผู้พิการเข้า-ออก ขึ้น-ลงโดยสะดวก เช่น ปรับระดับบันไดขึ้นลง ปรับระดับพื้นรถไฟ รถไฟฟ้ากับระดับชานชาลา มีสะพานทางลาด ภายในรถต้องจัดให้มีที่ว่างให้รถเข็น และให้ยึดกับตัวรถเพื่อความปลอดภัย มีป้ายสัญญาณสำหรับผู้พิการแต่ละชนิด

**การติดตามผลการบังคับใช้กฎหมายจนถึงปี ๒๕๕๖ ของรถประจำทางเพิ่มจากร้อยละ ๕๑ เป็นร้อยละ ๙๙** การขึ้นลง เข้าถึงระบบรางที่วิ่งบนถนน เพิ่มจากร้อยละ ๔๔ เป็นร้อยละ ๘๘ รถไฟชานเมือง จากร้อยละ ๓๒ เป็นร้อยละ ๘๗ รถไฟฟ้าในเมือง เป็นร้อยละ ๑๐๐

สำหรับผู้พิการที่ไม่สามารถใช้ระบบประจำทางสาธารณะ จะมีบริการรถตู้ ออกแบบสำหรับคนพิการรับส่งถึงบ้านตามคำขอ เรียกว่า พาราทรานสิท เมื่อปี ๒๕๕๖ มีผู้ใช้บริการ ๒๓๐ ล้านครั้ง **วันนี้อาจกล่าวได้ว่า อเมริกาประสบความสำเร็จในการสร้างประเทศให้เป็นสวรรค์ของผู้พิการและด้อยโอกาส ด้วยการพัฒนา ปรับปรุงโครงสร้างทุกชนิด และยวดยานสาธารณะทั้งทางน้ำ อากาศและทางบก ให้ทุกคนใช้เดินทาง เข้าถึงทุกแห่ง** **ตามต้องการได้ทุกเวลา.**(เดลินิวส์ออนไลน์ ๑๓ ต.ค.๕๘)

**กลุ่มทรู ร่วมกับมูลนิธิออทิสติกไทย**

**จัดโครงการพัฒนาศักยภาพแกนนำและการจัดกิจกรรมส่งเสริมการเรียนรู้ แก่บุคคลออทิสติกในพื้นที่กรุงเทพฯ** กลุ่มทรู โดย ดร.กันทิมา กุญชร ณ อยุธยา (ที่๓จากซ้าย) ผู้อำนวยการกลุ่มด้านสื่อสารองค์กรและกิจกรรมองค์กรเพื่อสังคม ร่วมกับมูลนิธิออทิสติกไทยโดย นายชูศักดิ์ จันทยานนท์ (ที่๒จากขวา)ประธานมูลนิธิฯ **จัดโครงการพัฒนาศักยภาพแกนนำและการจัดกิจกรรมส่งเสริมการเรียนรู้แก่บุคคลออทิสติก ให้แก่ ครู และผู้ปกครอง จำนวน ๑๐๐ คน จากศูนย์ส่งเสริมทักษะชีวิต**

**บุคคลออทิสติกในพื้นที่กรุงเทพมหานคร** ซึ่งต่อเนื่องมาจากการจัดอบรมผู้ปกครอง ครู อาสาสมัครและตัวแทนจากศูนย์ส่งเสริมทักษะชีวิตบุคคลออทิสติกทั่วประเทศกว่า ๕๐ แห่ง

**สานต่อโครงการทำดีให้พ่อดู ปีที่ ๙ ตอน “ปั่นเพื่อให้” ซึ่งกลุ่มทรู ได้มอบทรูสมาร์ท แท็บเล็ต จำนวน ๒,๐๐๐ เครื่อง พร้อมติดตั้งแอพพลิเคชั่น ออทิสติก หนึ่งในผลงานนวัตกรรมของกลุ่มทรู ให้แก่มูลนิธิออทิสติก**

**ไทย** เพื่อนำไปใช้ในการพัฒนาทักษะการเรียนรู้และเสริมศักยภาพบุคคลออทิสติกทั่วประเทศ ทั้งนี้กิจกรรมดังกล่าว

เป็นอีกหนึ่งความมุ่งมั่นของกลุ่มทรู**ภายใต้แนวคิด “Creating a Better Life for the Disabled”** ที่เชื่อมั่นว่าพลังแห่งการให้ที่ยิ่งใหญ่ สามารถพัฒนาคุณภาพชีวิตที่ดีให้แก่คนในสังคมได้ (กรุงเทพธุรกิจออนไลน์ ๑๙ ต.ค.๕๘)

**ชวนดูรมว.อาคมทดลองใช้อุปกรณ์ผู้พิการ**

 ที่สำนักงานนโยบายและแผนการขนส่งและจราจร ผู้สื่อข่าวรายงานว่า **นายอาคม เติมพิทยาไพสิฐ รมว.คมนาคม ได้เดินทางเป็นประธานเปิดนิทรรศการภายใต้กรอบแนวคิด "ใจเขา ใจเรา คมนาคมเข้าใจ ในโครงการศึกษาการพัฒนาสิ่งอำนวยความสะดวกและเพิ่มประสิทธิภาพการบริการในภาคการขนส่งสำหรับผู้พิการและผู้สูงอายุ**

ทั้งนี้ระหว่างช่วงเปิดงานนายอาคมเรียกเสียงฮือฮา ด้วยการ**ขอทดลองอุปกรณ์ผู้พิการด้วยตัวเองเพื่อให้เข้าใจปัญหาของผู้พิการอย่างแท้จริง** ไม่ว่าจะเป็นการทดลองนั่งรถวีลแชร์ และเคลื่อนที่ด้วยตัวเอง รวมถึงการสวมแว่นตาดำมืดสนิท และการใช้ต้มถ่วงน้ำหนักขาเพื่อจำลองการสถานการณ์คนตาบอด และใช้ไม้เท้าทดลองเดินไปใช้แผนที่สำหรับคนตาบอดรอบงานนิทรรศการซึ่งสร้างความฮือฮาให้กับผู้ร่วมงาน (เดลินิวส์ออนไลน์ ๑ ต.ค.๕๘)

**เชิญคนพิการสมัครงาน**

**บริษัท เอาท์ซอร์สซิ่งแฟคทอรี่ จำกัด** ที่อยู่ ๘๐ / ๑๙-๒๐ อาคาร ป.ธนาทาวเวอร์ เอ (ชั้น ๑) ซอยลาดพร้าว ๕๘/๑ ถนนลาดพร้าว แขวงวังทองหลาง เขตวังทองหลาง กรุงเทพมหานคร ๑๐๓๑๐ **รับพนักงานส่งเอกสาร จำนวนหลายอัตรา** รายละเอียดงาน รับเอกสารทั่วไป รู้เส้นทางในกรุงเทพฯ **คุณสมบัติ พิการร่างกาย - เดินได้ หรือการได้ยิน (ใช้เครื่องช่วยฟัง)** เพศชาย อายุ ๒๐-๔๐ ปี วุฒิ ม.๓ ขึ้นไป มีปิยะวาจา พูดจาสุขภาพ มีใจบริการ สามารถขับรถจักรยานยนต์ได้ และมีใบขับขี่รถจักรยานยนต์ สวัสดิการ ประกันสังคม เงินเบิกฉุกเฉิน เงินเบิกกลางคืน ชุดยูนิฟอร์ม ฯลฯ **ติดต่อ...**คุณอุ๋ย (ฝ่ายทรัพยากรบุคคล) โทรศัพท์ ๐๒-๙๓๓-๖๒๐๐ , ๐๘๘-๗๕๘๔๓๕๐ หรือ ๐๙๙-๐๑๔๕๖๖๘ อีเมล์ hr2@outsourcingfactory.co.th

**บริษัท วัฒนไพศาลเอ็นยิเนียริ่ง จำกัด** ที่อยู่ ๑/๗ หมู่ ๕ ตำบลโคกไทย อำเภอศรีมโหสถ จังหวัดปราจีนบุรี **รับ ๑. พนักงานรับโทรศัพท์ ๑ อัตรา** เพศชายหรือหญิง อายุ ๒๐ ปีขึ้นไป วุฒิ ๓-๖ หรือเทียบเท่า ไม่จำกัดสาขา มีใจรักในงานบริการ มีทักษะในการสื่อสาร มีความอดทน **๒. พนักงานสโตร์ ๔ อัตรา** เพศชายหรือหญิง อายุ ๑๙ ปีขึ้นไป วุฒิ ม.๖ หรือเทียบเท่า หรือระดับปริญญาตรี มีความขยันและอดทน มีทักษะในการใช้โปรแกรม Ms.Office มีความรู้ด้านงานจัดเก็บสินค้า (สต๊อก) **๓. Operator ๖ อัตรา** เพศชาย อายุ ๑๙ ปีขึ้นไป ไม่จำกัดวุฒิการศึกษา ไม่จำเป็นต้องมีประสบการณ์ **๔. Key Computer ๑๐ อัตรา** เพศชายหรือหญิง อายุ ๑๙ ปีขึ้นไป วุฒิม. ๖ หรือ ปวช.-ปริญญาตรี ไม่จำเป็นต้องมีประสบการณ์ มีทักษะในการใช้โปรแกรม Ms.Office สวัสดิการ ชุดฟอร์มพนักงาน รองเท้าเซฟตี้ เบี้ยนขยันรายเดือน ข้าวสารแจก ๓ ถุงต่อเดือน โบนัสประจำปี วันหยุดประจำสัปดาห์ วันหยุดประเพณี ๑๓ วัน วันพักร้อน ๖ วัน ค่ารักษาพยาบาล ๓,๕๐๐ บาทต่อปี กองทุนประกันสังคม กองทุนเงินทดแทน อบรมภายใน/ภายนอก งานเลี้ยงประจำปี ตรวจสุขภาพประจำปี และอื่นๆ **ติดต่อ...**คุณสาณิตศักดิ์ (ฝ่ายบุคคล) โทรศัพท์ ๐๓๘-๘๓๕๐๐๐ ต่อ ๗๓๕ อีเมล์ personnel@vpe.co.th

**บริษัท แอล.พี.เอ็น.ดิเวลลอปเมนท์ จำกัด (มหาชน)** ที่อยู่ ๑๑๖๘/๑๐๙ ถนนพระราม ๔ แขวงทุ่งมหาเมฆ เขตสาทร กรุงเทพมหานคร ๑๐๑๒๐ ต้องการรับคนพิการทำงาน **๑. เจ้าหน้าที่คีย์ข้อมูล ๕ อัตรา** รายละเอียดงาน คีย์ข้อมูลลงในโปรแกรมสำเร็จรูป **๒. ธุรการและประสานงาน ๕ อัตรา** รายละเอียดงาน ดูแลเอกสารเข้าออกของแผนก ติดต่อประสานงานกับแผนกต่างๆในบริษัท **คุณสมบัติ พิการทางด้านร่างกาย-เดินได้ หรือทางการได้ยิน/สื่อความหมาย** เพศชาย/หญิง อายุ ๒๐-๓๕ ปี วุฒิ ม.๖ – ปริญญาตรี สามารถใช้คอมพิวเตอร์พื้นฐานได้ สวัสดิการ เงินรางวัลประจำปี (โบนัส) ๒ ครั้ง/ปี ประกันชีวิต อุบัติเหตุ ประกันสุขภาพ ทันตกรรม ฉีดวัคซีนประจำปี ตรวจร่างกายประจำปี เครื่องแบบพนักงานฟรี ฯลฯ **ติดต่อ...**นางสาวนิรดา จันทร์ศรี โทรศัพท์ ๐๒-๒๘๕๕๐๑๑-๖ อีเมล์ je.nirada@lpn.co.th

**บริษัท ไอเบอร์รี่ โฮมเมด จำกัด** ที่อยู่ ๑๕๐/๔ เลขที่ C ๑ ชั้นที่ ๑ ซอย สุขุมวิท ๕๕ ( ทองหล่อ ) แขวงคลองตันเหนือ เขตวัฒนา กรุงเทพฯ ๑๐๑๑๐ **รับพนักงานธุรการ/คีย์ข้อมูล ๓ อัตรา** รายละเอียดงาน รับผิดชอบงานด้านเอกสาร , คีย์ข้อมูล , และงานอื่นๆที่ได้รับมอบหมาย **คุณสมบัติ คนพิการ** เพศชาย/หญิง อายุ ๑๘ ปีขึ้นไป วุฒิ ม.๓ สามารถใช้งานคอมพิวเตอร์และอุปกรณ์สำนักงานได้ดี สวัสดิการ ประกันสังคม , โบนัส , OT , ลากิจ-ลาพักร้อน( ตามกฎหมายแรงงาน ), อื่นๆ **ติดต่อ...**คุณจุฑานุช เสียงแก้ว โทรศัพท์ ๐๒-๗๑๔๗๘๐๐ , ๐๒-๗๑๔๙๖๐๘-๑๐ อีเมล์ [iberry.hr@hotmail.com](mailto:iberry.hr@hotmail.com)

**โรงพยาบาลเอกชล ๒** ที่อยู่ เลขที่ ๓๑/๒ หมู่ ๓ ถนนอ่างศิลา ตำบลเสม็ด อำเภอเมืองชลบุรี จังหวัดชลบุรี **รับพนักงานทั่วไป ๒ อัตรา คุณสมบัติ พิการการได้ยิน/ด้านร่างกาย** เพศชาย/หญิง อายุไม่เกิน ๒๕ ปี วุฒิ ป.ตรี สวัสดิการ ประกันสังคม เงินช่วยเหลือการศึกษาบุตร การฝึกอบรมในบริษัท วันหยุดพักผ่อน เงินช่วยเหลือการเสียชีวิต เงินกู้ยืม กองทุนเงินทดแทน โบนัสประจำปี ชุดยูนิฟอร์ม และ เบี้ยขยัน **ติดต่อ...**คุณปิยวรรณ สัมฤทธิ์ โทรศัพท์ ๐๓๘-๙๓๙๘๘๘ ต่อ ๗๔๐๓ อีเมล์ [piyawan\_hum@aikchol.local](mailto:piyawan_hum@aikchol.local)

**บริษัท เป็นต่อ โฮลดิ้ง จำกัด** ที่อยู่ เลขที่ ๑ หมู่บ้านอาคารพีระมิด ดิิจิตอล ซ.กรุงเทพกรีฑา๘ แยก ๑๐ ต.หัวหมาก อ.บางกะปิ จ.กรุงเทพมหานคร ๑๐๒๔๐ **รับพนักงานทั่วไป ๓ อัตรา** รายละเอียดงาน ติดต่อประสานงานภายในแต่ละแผนก คีย์ข้อมูลลงในระบบ จัดเก็บข้อมูลและเอกสารต่างๆ ให้เป็นระเบียบเรียบร้อย งานอื่นๆที่ได้รับมอบหมาย **คุณสมบัติ พิการด้านร่างกายหรือการเคลื่อนไหว** เพศชาย/หญิง อายุ ๒๐-๔๕ ปี วุฒิ ม.๓ สวัสดิการ ประกันสังคม วันหยุดพักผ่อน โบนัสประจำปี ชุดยูนิฟอร์ม เบี้ยขยัน และ เงินท่องเที่ยวประจำปี **ติดต่อ...**คุณปฏิพัทธ์ มุ่งดี โทรศัพท์ ๐๒-๓๗๙๓๗๐๖ ต่อ ๑๑๕ อีเมล์ [patiphat@blacksheepcorp.com](mailto:patiphat@blacksheepcorp.com)

**บริษัท บัฟ (ประเทศไทย) จำกัด** ที่อยู่ สำนักงานใหญ่ : ๑๗๓/๘-๙ อาคารเอเซีย เซ็นเตอร์ ชั้น ๑๔ ถนนสาทรใต้ แขวงทุ่งมหาเมฆ เขตสาทร กรุงเทพฯ **รับเจ้าหน้าที่ธุรการ, เจ้าหน้าที่ลูกค้าสัมพันธ์ ๕ อัตรา** รายละเอียดงาน ติดต่อประสานงานภายในองค์กร รับสายโทรศัพท์ผู้ติดต่อเข้ามา งานด้านเอกสาร เช่น การพิมพ์เอกสาร การคัดแยกเอกสาร คีย์ข้อมูล **คุณสมบัติ พิการด้านร่างกาย-เดินได้** เพศชาย/หญิง อายุ ๑๙ ปีขึ้นไป สามารถใช้โปรแกรมคอมพิวเตอร์พื้นฐานได้ เช่น word/excel สามารถเขียนหนังสือได้ สามารถสื่อสารด้วยการพูดปกติได้ ความสามารถทางการได้ยิน การสื่อความเป็นปกติ สวัสดิการ มีเงินเดือนประจำ โบนัสประจำปี ค่ารักษาพยาบาล เงินกำนัล ปรับเงินเดือนประจำปี ฯลฯ **ติดต่อ...**คุณทัดธยา ธาระฤกษ์ โทรศัพท์ ๐๒-๖๑๐๔๕๕๕ แฟกซ์ ๐๒-๖๑๐๔๕๖๗ อีเมล์ [Thataya.T@baf.co.th](mailto:Thataya.T@baf.co.th)

**บริษัท จี.เอ.ที.ซับคอนแทรค เซอร์วิส จำกัด สาขานวนคร** ที่อยู่ ๑๑๐/๑๒๗ หมู่บ้านนิคมอุตสาหกรรมนวนคร หมู่ ๑๓ ถ.พหลโยธิน ต.คลองหนึ่ง อ.คลองหลวง จ.ปทุมธานี ๑๒๑๒๐ **รับพนักงานฝ่ายผลิตทั่วไป ๒๐ อัตรา** ปฏิบัติงานที่ บริษัท โรมอินทิเกรเต็ด ซิสเต็ม (ประเทศไทย) **คุณสมบัติ พิการทางการได้ยิน** เพศชาย/หญิง อายุ ๒๐-๔๐ ปี สามารถอ่านออก-เขียนได้ สวัสดิการ ประกันสังคม การฝึกอบรมในบริษัท วันหยุดพักผ่อน โบนัสประจำปี และ เบี้ยขยัน **ติดต่อ...**คุณยอดฟ้า พันอุด โทรศัพท์ ๐๘๖-๒๒๘๖๙๖๒ อีเมล์ [yodfa086@gmail.com](mailto:yodfa086@gmail.com)

**บริษัท ร่วมเจริญพัฒนา จำกัด** สถานที่ทำงานตามสาขาต่างๆ ทั่วประเทศ **รับพนักงานบริการลูกค้า จำนวนหลายอัตรา** รายละเอียดงาน ธุรการ / คลังสินค้า / คีย์ข้อมูลคอมฯ / เช็คสต๊อก-ทำบัญชี / พนักงานขาย แนะนำสินค้า / แคชเชียร์ / ช่างประกอบแว่น **คุณสมบัติ คนพิการทุกประเภท** เพศชาย/หญิง อายุ ๒๐-๓๕ ปี สามารถอ่านออกเขียนได้ สวัสดิการ ประกันสังคม วันหยุดพักผ่อน เงินช่วยเหลือการเสียชีวิต staff party และ เงินช่วยเหลือการสมรส ฯลฯ **ติดต่อ...**คุณอัครวัฒน์ จิรานุสรณ์กุล โทรศัพท์ ๐๘๔-๔๕๒๐๘๙๑ อีเมล์ [akarawat\_jira@hotmail.com](mailto:akarawat_jira@hotmail.com)

**บริษัท ลากัวร์เทค จำกัด** ที่อยู่ ๔๙/๗ ม.๙ ต.บางม่วง อ.บางใหญ่ จ.นนทบุรี ๑๑๑๔๐ **รับพนักงานทั่วไป ๒ อัตรา** รายละเอียดงาน ทำตัวอย่างสินค้า หรืองานตามที่ได้รับมอบหมาย **คุณสมบัติ** คนพิการ เพศชาย/หญิง อายุ ๒๐-๔๐ ปี สามารถอ่านออก-เขียนได้ สวัสดิการ ประกันสังคม งานกีฬาสี กองทุนเงินทดแทน โบนัสประจำปี ชุดยูนิฟอร์ม เบี้ยขยัน ที่พักใกล้ที่ทำงาน ฯลฯ **ติดต่อ...**คุณสุรางค์ เกิดตลาดแก้ว โทรศัพท์ ๐๒-๔๔๓๗๓๐๐ ต่อ ๑๐๓-๑๐ อีเมล์ [surang@laquatech.com](mailto:surang@laquatech.com)

**บริษัท เอ็ม.อาร์.ไอ. จำกัด** ที่อยู่ ๓๑๓-๓๑๕ หมู่ ๕ ต.สุรศักดิ์ อ.ศรีราชา จ.ชลบุรี ๒๐๑๑๐ **รับคนสวน ๑ อัตรา** **คุณสมบัติ พิการร่างกาย-เดินได้** เพศชาย อายุ ๒๐ ปีขึ้นไป ไม่จำกัดวุฒิการศึกษา รายละเอียดงาน ดูแลความสะอาด รดน้ำพรวนดิน ต้นไม้ และสวนหย่อมของบริษัท สวัสดิการ ค่าอาหาร ค่าเดินทาง บ้านพัก เบี้ยขยัน ค่าตำแหน่ง โบนัสตามผลกระกอบการ **ติดต่อ...**คุณประภัสสร จาระ โทรศัพท์ ๐๓๘-๓๓๘๓๑๓, ๐๓๘-๓๓๘๐๓๔-๕ อีเมล์ [hrm@mrith.com](mailto:hrm@mrith.com)

**บริษัท โรงพยาบาลไทยนครินทร์ จำกัด (มหาชน)** **ที่อยู่** ๓๔๕ ถนนบางนา-ตราด กม.๓๕ แขวงบางนา เขตบางนา กรุงเทพฯ ๑๐๒๖๐ **รับพนักงานธุรการ ๒ อัตรา** **รายละเอียดงาน** ประสานงาน ดูแลเอกสารเข้า-ออก ของหน่วยงาน **คุณสมบัติ** **พิการร่างกาย-เดินได้** เพศชาย-หญิง อายุ ๒๑-๓๕ ปี วุฒิ ม.๓ ขึ้นไป สามารถใช้งาน Computer ได้ **สวัสดิการ** ประกันสังคม งานกีฬาสี การฝึกอบรมในบริษัท วันหยุดพักผ่อน ของขวัญวันเกิด โบนัสประจำปี และชุดยูนิฟอร์ม **ติดต่อ...** นางสมศรี เบ็นสเล็ม โทรศัพท์ ๐๒-๓๖๑๒๗๒๗ ต่อ ๓๙๔๙ **อีเมล์** Recruit.tnh@gmail.com

**บริษัท มิเนอร์วา แมเนจเม้นต์ จำกัด** (บริษัทที่ปรึกษางานก่อสร้าง) ที่อยู่ ๕ ซอยลาดพร้าว เขตห้วยขวาง แขวงสามเสนนอก กรุงเทพมหานคร ๑๐๓๑๐ **รับพนักงานธุรการ ๒ อัตรา** **คุณสมบัติ พิการร่างกาย-เดินได้ หรือ การได้ยิน** เพศหญิง อายุไม่เกิน ๔๐ ปี วุฒิปริญญาตรี สามารถใช้งานคอมพิวเตอร์ และเครื่องใช้สำนักงานได้ดี **ติดต่อ...**คุณวรภัทร์ โทรศัพท์ ๐๙๔-๗๔๑๙๔๕๖, ๐๒-๕๑๑๕๙๐๐ อีเมล์ worapat@minerva.co.th

**บริษัท โตชิบา แมชชีน แมนูแฟคเจอริ่ง (ประเทศไทย) จำกัด** ที่อยู่ ๗/๔๙๙ ม.๖ ต.มาบยางพร อ.ปลวกแดง จ.ระยอง ๒๑๑๔๐ **รับพนักงานทั่วไป ๑ อัตรา** รายละเอียดงาน หน้าที่ความรับผิดชอบ : ตามความเหมาะสม ในกลุ่มสายงานธุรการ งานบุคคล คอมพิวเตอร์ ไอที งานเอกสาร หรืองานอื่นๆ ที่เกี่ยวข้อง **คุณสมบัติ พิการร่างกาย-เดินได้** เพศชาย/หญิง อายุ ๑๘-๓๕ ปี วุฒิ ปวช. หรือ สูงกว่า และมีความชำนาญเฉพาะทางในสาขาที่เกี่ยวข้อง มีประสบการณ์ ๑-๕ ปี **ติดต่อ...**คุณจุไรรัตน์ คุณสุปรียา คุณปิยะวัฒน์ โทรศัพท์ ๐๓๘-๐๒๗-๓๑๓-๕ ต่อ ๒๑๓ อีเมล์ [jurairat@toshiba-machine.co.th](mailto:jurairat@toshiba-machine.co.th)

**บริษัท เอ็น.ดี.เอส.๓๔ จำกัด** ที่อยู่ เลขที่ ๔๕-๕๓ ถ.ไชยณรงค์ ต.ในเมือง อ.เมืองนครราชสีมา จ.นครราชสีมา ๓๐๐๐๐ **รับเจ้าหน้าที่ธุรการ ๓ อัตรา คุณสมบัติ พิการการได้ยิน หรือ ร่างกายหรือการเคลื่อนไหว** ไม่จำกัดเพศ อายุ ๒๐-๕๐ ปี สามารถอ่านออกเขียนได้ สวัสดิการ ประกันสังคม วันหยุดพักผ่อน และ ชุดยูนิฟอร์ม **ติดต่อ...**คุณศันสนีย์ ย่านกลาง โทรศัพท์ ๐๔๔-๒๓๐๕๓๐ อีเมล์ [sansanee\_dam@hotmail.com](mailto:sansanee_dam@hotmail.com)

**บริษัท วิงสแปน เซอร์วิสเซส จำกัด สาขาสำนักงานใหญ่** ที่อยู่ เลขที่ ๘๙ ถ.วิภาวดีรังสิต ต.จอมพล อ.จตุจักร จ.กรุงเทพมหานคร ๑๐๙๐๐ สถานที่ปฏิบัติงาน สนามบินสุวรรณภูมิ, สนามบินดอนเมือง **รับตำแหน่งงานตามความเหมาะสม จำนวน ๔๐ อัตรา** รายละเอียดงาน งานการผลิตทั่วไป เจ้าหน้าที่ธุรการ งานเฉพาะคนพิการ หรืองานตามความเหมาะสมคนพิการ **คุณสมบัติ พิการร่างกายหรือการเคลื่อนไหว** เพศชาย/หญิง อายุระหว่าง ๑๘-๔๕ ปี วุฒิ ม. ๓ ขึ้นไป สามารถช่วยเหลือตนเองได้ สามารถเดินทางมาปฏิบัติงานได้ สวัสดิการ ประกันสังคม ค่าอาหาร ชุดยูนิฟอร์ม ค่าเดินทาง เบี้ยเลี้ยงออกต่างจังหวัด รถรับส่งประจำทาง เบี้ยขยัน ฯลฯ **ติดต่อ...**คุณวุฒิชัย เชื่องชยะพันธุ์ โทรศัพท์ ๐๒-๕๔๕๑๕๓๘ อีเมล์ [wuttichai.c.wingspan@thaiairways.com](mailto:wuttichai.c.wingspan@thaiairways.com)

**บริษัท เอ็ม บี เค จำกัด** ที่อยู่ ๔๔๔ ถ.พญาไท ต.วังใหม่ อ.ปทุมวัน จ.กรุงเทพมหานคร ๑๐๓๓๐ รับ ๑. ธุรการประสานงาน ๕ อัตรา **คุณสมบัติ พิการทางการได้ยิน** เพศชาย/หญิง อายุ ๒๐-๓๕ ปี วุฒิ ปวส. ประสบการณ์ทำงาน ๑ ปี ๒. พนักงานทั่วไป ๔ อัตรา **ติดต่อ...**คุณนภดล จับธรรม โทรศัพท์ ๐๒-๖๒๐๗๒๒๓ อีเมล์ [noppadon@mbk-center.co.th](mailto:noppadon@mbk-center.co.th)

**บริษัท บลู ฮอร์เน็ท จำกัด** ที่อยู่ เลขที่ ๕๕/๒๐๙ หมู่ ๕ ต.บ้านใหม่ อ.ปากเกร็ด จ.นนทบุรี ๑๑๑๒๐ **รับพนักงานคอมพิวเตอร์ ๒ อัตรา คุณสมบัติ พิการร่างกายหรือการเคลื่อนไหว** เพศชาย/หญิง วุฒิ ปวส. สวัสดิการ ประกันสังคม และ การฝึกอบรมในบริษัท **ติดต่อ...**คุณปิติพงษ์ ศิริพันธุ์ โทรศัพท์ ๐๘๖-๔๒๘๕๑๒๓ อีเมล์ [bluehornet57@gmail.com](mailto:bluehornet57@gmail.com)

**บริษัท ทิปโก้ฟูดส์ จำกัด (มหาชน)** ที่อยู่ ๙๐/๑ ม. ๗ ต. สนับทึบ อ.วังน้อย จ. พระนครศรีอยุธยา ๑๓๑๗๐ **รับพนักงานฝ่ายผลิต ๔ อัตรา** รายละเอียดงาน จัดเก็บผลิตภัณฑ์เครื่องดื่มบรรจุลงกล่องลูกฟูกและตะกร้า **คุณสมบัติ พิการร่างกายหรือการเคลื่อนไหว** เพศชาย/หญิง อายุ ๒๐ ปีขึ้นไป ไม่จำกัดวุฒิการศึกษา สวัสดิการ โบนัส กองทุนสำรองเลี้ยงชีพ ประกันสังคม ตรวจสุขภาพประจำปี รถรับส่งพนักงาน อื่นๆ ตามกฏหมายแรงงานกำหนด **ติดต่อ...**คุณธมนพัชร์,คุณวิศนี โทรศัพท์ ๐๓๕-๗๒๓-๓๘๖-๙ ต่อ ๓๐๐๒ อีเมล์ [tipco\_281@trustmail.jobthai.com](mailto:tipco_281@trustmail.jobthai.com)

**อ้วยอันโอสถ** ที่อยู่ ๘ ถ.เพชรเกษม ๗๖/๑ ต.บางแคเหนือ อ.บางแค จ.กรุงเทพมหานคร ๑๐๑๖๐ **รับพนักงานแผนกบรรจุ ๒ อัตรา** รายละเอียดงาน ติดฉลาก, บรรจุกล่อง **คุณสมบัติ พิการทางด้านการได้ยิน** เพศชาย/หญิง อายุ ๒๐-๔๐ ปี สามารถช่วยเหลือตนเองได้ สวัสดิการ ประกันสังคม เงินช่วยเหลือการศึกษาบุตร วันหยุดพักผ่อน ทุนการศึกษาสำหรับพนักงาน เงินกู้ยืม โบนัสประจำปี ชุดยูนิฟอร์ม เบี้ยขยัน ฯลฯ **ติดต่อ...**คุณศิริพร เจริญเศรษฐ์สิริ โทรศัพท์ ๐๒-๔๕๕๙๕๕๕ อีเมล์ [siriporn@ouayun.com](mailto:siriporn@ouayun.com)

**บริษัท สยาม พรี-บิลท์ จำกัด** ที่อยู่ เลขที่ ๑ อาคารทีพีแอนด์ที ชั้น ๑๘ ซอยวิภาวดี - รังสิต ๑๙ (ตรงข้ามสำนักงานเขตจตุจักร) กรุงเทพมหานคร ๑๐๙๐๐ **รับพนักงานธุรการทั่วไป ๒ อัตรา** รายละเอียดงาน เอกสาร, ทำงานในออฟฟิต **คุณสมบัติ พิการที่สามารถช่วยเหลือตนเองได้** เพศชาย/หญิง (มีบัตรประจำตัวคนพิการ) สวัสดิการ ชุดยูนิฟอร์ม ประกันสุขภาพ โบนัส กองทุนสำรองเลี้ยงชีพ ตรวจสุขภาพประจำปี ท่องเที่ยวประจำปี เงินช่วยเหลือพนักงาน ค่าล่วงเวลา (บางตำแหน่ง) งานเลี้ยงประจำปี สวัสดิการอื่นๆ **ติดต่อ...**คุณยุทธศิลป์ ศรีวิโรจน์ / คุณวรรณนิษา ราษฎรเหนือ โทรศัพท์ ๐๒-๙๓๖-๑๗๒๗-๒๙ อีเมล์ Ka--Hr@hotmail.com

**เชิญคนพิการหรือผู้ดูแลคนพิการ ทำงานขายสลากกินแบ่งรัฐบาล** : สีลม, บางใหญ่นนทบุรี, แจ้งวัฒนะ, รังสิต, บางนา, ระยอง **จำนวน ๖ อัตรา** รายละเอียดงาน ขายสลากกินแบ่งรัฐบาล ในเขตพื้นที่ที่ใกล้บ้าน สีลม, บางใหญ่นนทบุรี, แจ้งวัฒนะ, รังสิต, บางนา, ระยอง **คุณสมบัติ คนพิการหรือผู้ดูแลคนพิการ** เพศหญิง-ชาย สามารถเดินได้ สื่อสารได้ (บวก ลบ คูณ หาร เลขได้ดี) สวัสดิการ เงินเดือน ๑๒,๐๐๐-๑๗,๐๐๐ บาทต่อเดือน ขึ้นอยู่กับความขยัน มีวันหยุดให้เดือนละ ๔ วัน ผู้สนใจกรุณา **ติดต่อ...**คุณซี ๐๘๓-๙๒๑๑๗๘๙

**บริษัท ไนซ์ แอพพาเรล จำกัด** ที่อยู่ ๕๐๐ หมู่ที่ ๒ ซอยงามวงศ์วาน ๒๕ ตำบลบางเขน อำเภอเมือง จังหวัดนนทบุรี ๑๑๐๐๐ **รับพนักงานฝ่ายผลิต ๗ อัตรา** รายละเอียดงาน ทำงานวันจันทร์-พฤหัส เวลา ๐๘.๐๐-๑๘.๐๐ น. / วันศุกร์-เสาร์ เวลา ๐๘.๐๐-๑๗.๐๐ น. เงินเดือน ๙,๐๐๐ – ๑๒,๐๐๐ บาท **คุณสมบัติ พิการด้านร่างกายหรือการเคลื่อนไหว** เพศชาย/หญิง อายุ ๒๐-๔๐ ปี สามารถอ่านออก-เขียนได้ อดทน เชื่อฟังหัวหน้างาน **ติดต่อ...**คุณอัจฉรียา อ่อนศรี โทรศัพท์ ๐๙๑-๗๘๒๙๐๘๕ อีเมล์ [Achareeya.o\_nac@niceapparelgroup.com](mailto:Achareeya.o_nac@niceapparelgroup.com)

**คนพิการต้องการทำงาน**

**นายธงชัย เอี่ยมสอาด** อายุ ๒๘ ปี วุฒิการศึกษาระดับ ปวส. **พิการทางด้านสติปัญญา** **ต้องการทำงานพนักงานบริการลูกค้า งานดูแลระบบเครือข่าย การสื่อสารแบบไร้สาย งานพนักงานทั่วไป** มีทักษะ ใช้โปรแกรมคอมพิวเตอร์ Microsoft Office, โปรแกรม Photoshop, เล่นกีฬา, ดูหนัง, ฟังเพลง ประสบการณ์การทำงาน ตําแหน่ง พนักงานคลังสินค้า Top Market, ห้างสรรพสินค้า Big C **ติดต่อ...**คุณพงษ์เชษฐ์ เอี่ยมสอาด โทรศัพท์ ๐๘๑-๓๗๗๑๘๖๙

**นายสว่าง สุ่มมาตย์** อายุ ๓๙ ปี วุฒิประถมศึกษา **พิการทางการเคลื่อนไหว** (แขนขวาขาดใต้ศอก) **ต้องการทำงานราชการ บริการสังคม สาธารณูปโภค พนักงานรับโทรศัพท์ การตลาดอื่นๆ พนักงานคอมพิวเตอร์ ไอทีอื่นๆ หรืองานที่เหมาะสมกับความพิการ** มีประสบการณ์การฝึกอบรมการใช้คอมพิวเตอร์พื้นฐาน **ติดต่อ...**โทรศัพท์ ๐๙๒-๓๓๙๘๒๐๓

**นาย phisit chawankunlawat** วุฒิมัธยมศึกษาตอนปลาย **พิการทางด้านร่างกาย สามารถเดินได้** (นิ้วมือซ้ายขาดสามนิ้ว) **ต้องการงานช่างซ่อมคอมพิวเตอร์ พนักงานคอมพิวเตอร์ ดูแลระบบเครือข่าย โปรแกรมเมอร์ ไอทีซัพพอร์ท ที่ปรึกษาไอที นักทดสอบระบบ ไอทีโปรเจค ฯลฯ** มีประสบการณ์การทำงาน ตําแหน่ง โปรแกรมเมอร์ numap **ติดต่อ...**โทรศัพท์ ๐๙๙-๗๘๔๘๕๑๖ หรือ อีเมล์ phisithos.pc@gmail.com

**นางสาวสาลิณี แสงฝาก** อายุ ๒๘ ปี วุฒิปริญญาตรี มหาวิทยาลัยราชภัฎสวนดุสิต **พิการทางด้านร่างกาย** สามารถเดินได้ (พูดไม่ชัด คอเอียง เกร็ง ทำงานได้ปกติ) **ต้องการงานประจำ ทางด้านเอกสาร งานด้านการช่วยเหลือเอกสารประกันสังคม งานด้านวงการบันเทิง งานด้านเอกสารตามโรงพยาบาล** เงินเดือนที่ต้องการ ๑๑๐๐๐-๑๓๐๐๐ บาทขึ้นไป **ติดต่อ...**โทรศัพท์ ๐๘๔-๙๐๖๑๗๐๒

**นางสาวศศิภรณ์ ถิรสุวรรณ** อายุ ๒๙ ปี วุฒิการศึกษาระดับ ปวช. **พิการทางด้านร่างกาย** **สามารถเดินได้** (มือซ้ายนิ้วขาด๓นิ้วเหลือนิ้วโป้งกับนิ้วก้อย) **ต้องการงานทางด้านธุรการ พนักงานรับโทรศัพท์ เซลล์ หรืองานตามลักษณะความพิการ** อยู่ใกล้กับพื้นที่ที่อยู่อาศัย เขตบางพลี จังหวัดสมุทรปราการ มีประสบการณ์การทำงานด้านธุรการก่อสร้างทำเอกสารทำสต๊อคเช็คของต่างๆ , ธุรการฝ่ายบุคลติดต่อประกันสังคมประกันชีวิต งานสังสรรค์ ทำเอกสารต่างๆที่ได้รับมอบหมาย **ติดต่อ...**โทรศัพท์ ๐๘๘-๕๘๐๑๘๑๒ หรือ อีเมล์ korw2531@hotmail.com

**นางสาวชุติมา เซี่ยงเห็น** อายุ ๒๕ ปี วุฒิการศึกษาระดับปริญญาตรี **พิการทางการได้ยิน** **ต้องการทำงานทางด้านเอกสาร งานบัญชี งานธุรการทั่วไป** **ติดต่อ...**โทรศัพท์ ๐๘๔-๖๓๐๘๔๓๔ หรือ อีเมล์ [juff.ctm@gmail.com](mailto:juff.ctm@gmail.com)

**นางสาวการะเกตุ จันทร์กลิ่น** อายุ ๒๘ ปี วุฒิการศึกษาระดับปริญญาตรี **พิการทางด้านร่างกาย สามารถเดินได้** **ต้องการเปลี่ยนงาน ทำงานทางด้านฝ่ายบุคคลประสานงาน** วันจันทร์-ศุกร์ เงินเดือน ๑๘,๐๐๐ ขึ้นไป สามารถใช้คอมพิวเตอร์ได้ดี มีประสบการณ์การทำงานฝ่ายบุคคล ที่บริษัท สตาร์ปริ๊น จำกัด (มหาชน) **ติดต่อ...**โทรศัพท์ ๐๘๓-๒๙๓๕๗๔๔ หรือ อีเมล์ tukta-jaa@hotmail.com

**นายกีรนันท์ บุญชูวงค์** อายุ ๔๒ ปี วุฒิการศึกษาปริญญาตรี และกำลังศึกษาเนติบัณฑิตไทย มีใบอนุญาตว่าความ **พิการทางด้านร่างกาย สามารถเดินได้**  (เดินกระเพลกเล็กน้อย) **ต้องการงานด้านกฎหมาย** เงินเดือน ๑๘,๐๐๐ บาทขึ้นไป มีประสบการณ์การทำงาน พนักงานราชการกระทรวงยุติธรรม ปัจจุบันเป็นทนายความ ผ่านการว่าความแพ่ง-อาญา **ติดต่อ...**โทรศัพท์ ๐๙๒-๖๙๓๓๒๙๖

**นางสาวนงนุช รัตนวงศ์** อายุ ๒๘ ปี วุฒิการศึกษาระดับปริญญาตรี **พิการทางด้านร่างกาย สามารถเดินได้ ต้องการทำงานทางด้านธุรการ การประสานงาน** พนักงาทั่วไป ฯลฯ **ติดต่อ...**นางสาวนงนุช รัตนวงศ์ อีเมล์ [nustom2406@gmail.com](mailto:nustom2406@gmail.com)

**นายเสกสรรค์ ภิเภก** อายุ ๓๕ ปีวุฒิการศึกษาระดับปริญญาตรี **พิการทางด้านร่างกาย สามารถเดินได้** (นิ้วชี้ขาด ๑ นิ้ว) **ต้องการทำงานเจ้าหน้าที่ความปลอดภัย(จป.วิชาชีพ)** สายงานก่อสร้าง มีประสบการณ์การทำงาน จป.วิชาชีพ บ.พรีบิลท์ จำกัด(มหาชน) และ จป. วิชาชีพ บ.ครีสเตียนี(ไทย) จำกัด (มหาชน) **ติดต่อ...** โทรศัพท์ ๐๘๘-๔๕๔๐๕๒๓ หรือ อีเมล์ seksan-p@hotmail.co.th.

**นายปรวิทย์ คฤหเดช** อายุ ๓๔ ปี วุฒิการศึกษาระดับม. ๖ **พิการทางด้านร่างกายหรือการเคลื่อนไหว** (แขนขวาอ่อนแรง) สามารถเดินได้ **ต้องการทำงานตามความสามารถ หรือความเหมาะสม** มีประสบการณ์การทำงาน - ฝึกอบรมทางด้านคอมพิวเตอร์ที่มูลนิธิส่งเสริมและพัฒนาคน พิการ จ.นนทบุรี - ทำงานการออกแบบผลิตภัณฑ์คือเครื่องประดับ โดยใช้โปรแกรมสำเร็จรูป -หน้าที่ทำงานคีย์ข้อมูล งานธุรการทั่วไป **ติดต่อ...**โทรศัพท์ ๐๙๗-๙๘๔๕๘๖๕ หรือ อีเมล์ arto14\_arto@msn.com

**นายวีระยุทธ เสียงเพราะ** อายุ ๒๒ ปี วุฒิการศึกษาระดับ ปวช. **พิการทางด้านสายตา สายตาเลือนราง** แต่สามารถเดินทางคนเดียวได้ **ต้องการทำงานทั่วไป ตามความสามารถหรือตามความเหมาะสมของความพิการ** มีทักษะ/ความสามารถพิเศษ ภาษาอังกฤษ, ภาษาจีน เขียน HTML, JS, PHP, SQL, VB, JAVA, AllC ใช้งานโปรแกรมในเครือ MS Office, Adobe ออกแบบโมเดลสามมิติบน ๓DS, Sketchup + VRay **ติดต่อ...** โทรศัพท์ ๐๒-๙๒๔๐๖๖๑, ๐๘๙-๐๖๕๑๒๕๐ หรือ อีเมล์ yeskub@hotmail.com

**นายณัชฐปกรณ์ จรูญนิธิปกรณ์** อายุ ๒๓ ปี วุฒิการศึกษาระดับ ม.๓ **พิการทางด้านร่างกายหรือการเคลื่อนไหว** **สามารถเดินได้ ต้องการงานทางด้านพนักงานบริการลูกค้า พนักงานคอมพิวเตอร์** ไอทีซัพพอร์ต ไอทีอื่นๆ ธุรการ การจัดการทั่วไป พนักงานทั่วไป ฯลฯ มีประสบการณ์การทำงาน - ตําแหน่ง พนักงานบริการลูกค้า รายละเอียดงาน แคชเชียร์ จัดเรียงสินค้า ทำความสะอาดร้าน จัดซื้อ - ตําแหน่ง พนักงานคอมพิวเตอร์ รายละเอียดงาน คีย์ข้อมูล ปริ้นป้ายราคาสินค้า โปรโมชั่น **ติดต่อ...**โทรศัพท์ ๐๒-๗๒๐๐๓๐๙, ๐๘๓-๐๘๙๕๐๔๔ หรือ อีเมล์ [nun\_saythong@hotmail.com](mailto:nun_saythong@hotmail.com)

**สาวเลือดไทยหัวใจแกร่ง ท้าทุกสายตาในโลก “ฉันมีครึ่งตัวก็เป็นนางแบบได้”**

[](http://img.news-lifestyle.com/files/146143/146143(3).jpg)[](http://img.news-lifestyle.com/files/146143/146143(7).jpg)[](http://img.news-lifestyle.com/files/146143/146143(2).jpg)[](http://img.news-lifestyle.com/files/146143/146143(5).jpg)[](http://img.news-lifestyle.com/files/146143/146143(6).jpg)

**สาวเลือดไทยหัวใจสุดแข็งแกร่ง แม้เกิดมาพร้อมความพิการไร้ร่างกายท่อนล่าง แต่เธอก็ฝ่าฟันมันมา และตอนนี้ได้ท้าทุกสายตาในโลก "ฉันมีครึ่งตัวก็เป็นนางแบบได้"**

  สุดยอดไปเลย **กันยา เซสเซอร์ สาวอเมริกันเชื้อสายไทย** ที่แม้เกิดมาพร้อมความพิการไร้ร่างกายท่อนล่าง แต่ไม่เคยมองส่วนที่ขาดหายไปว่าเป็นอุปสรรค ใช้ชีวิตเต็มที่ เป็นสาวสปอร์ตตัวยง แถมยัง**ได้เป็นนางแบบชุดชั้นในด้วย บอกให้รู้ชัด ๆ เลย ฉันไม่เหมือนใครและก็เซ็กซี่ในแบบที่ตัวเองเป็นนี่แหละ !!**

เว็บไซต์มิเรอร์ เผยเรื่องราวของ **กันยา เซสเซอร์ สาวไร้ขาวัย ๒๓ ปี** จากแคลิฟอร์เนีย สหรัฐอเมริกา ซึ่งตัว**เธอนั้นพิการไร้ท่อนล่างตั้งแต่ต้นขาลงไป ได้รับการอุปการะมาจากสถานสงเคราะห์เด็กกำพร้าในประเทศไทย และย้ายมาอยู่กับครอบครอบใหม่ที่อเมริกาตั้งแต่อายุ ๕ ขวบ** เธอพาตัวเองไปไหนมาไหนได้ตามใจด้วยวีลแชร์ ก่อนจะเปลี่ยนมาใช้สเกตบอร์ดและเรียนรู้ที่จะเดินด้วยมือแทน แถมยัง**หลงใหลในกีฬาเอ็กซ์ตรีมสุด ๆ** จึงไม่ต้องสงสัยว่าทำไมร่างกายของเธอจึงเฟิร์มและแข็งแรงขนาดนี้

  และด้วยวัยเพียง ๑๕ ปี สาวน้อยก็ก้าวข้ามคำว่าอุปสรรคทางกายได้อย่างสมบูรณ์แบบที่สุด ด้วยการเป็นนางแบบกีฬา จนเมื่อเป็นสาวเต็มที่ **ผลงานของเธอก็ไปโดนใจแบรนด์ชุดชั้นในยี่ห้อหนึ่งและได้ติดต่อให้เธอเป็นนางแบบให้ กันยาคว้าโอกาสนี้ไว้ มันคืออีกก้าวหนึ่งที่พิสูจน์ให้เห็นว่าความแตกต่างไม่ใช่ข้อจำกัด** บอกเลยว่าหุ่นเธอเป๊ะมาก เฟิร์มสุด ๆ แถมยังผิวแทนสวยอีกด้วย

**"มันเป็นอะไรที่สนุกดีนะคะที่ได้บอกเล่าเรื่องราวของฉันออกไป ฉันแตกต่างไม่เหมือนใครและก็นั่นแหละค่ะที่ทำให้มันเซ็กซี่ ฉันไม่ต้องการขาเพื่อจะเซ็กซี่เลยนะ"** กันยา กล่าว

  กันยา ยังบอกว่า**เธอมีแฟนคลับเบอร์หนึ่งเป็นคนรักของเธอนี่เอง เขาเห็นเธอจากภาพการถ่ายแบบ และรู้สึกทันทีว่าเธอมีเสน่ห์และไม่เหมือนใคร ตอนนี้ก็กลายมาเป็นกำลังใจคนสำคัญที่คอยสนับสนุนในทุกสิ่งที่เธอทำ**  นอกจากงานนางแบบที่ทำเงินให้กันยาได้ไม่ต่ำกว่าวันละ ๓๕,๐๐๐ บาทแล้ว ตอนนี้กันยาก็กำลังมุ่งมั่นฝึกฝนเพื่อลงแข่งโมโนสกี ในกีฬาพาราลิมปิกฤดูหนาว ที่จะจัดขึ้นที่ประเทศเกาหลีใต้ในปี ๒๕๖๑ นี้้ด้วยล่ะ(news-lifestyle.comออนไลน์/มูลนิธิพัฒนาคนพิการไทย ๒๔ ก.ย.๕๘)

**เชิญ...คนพิการร่วมอบรมนวดไทยเพื่อประกอบอาชีพ ฟรี**

**   **

**สมาคมแพทย์แผนไทย ส่งเสริมสุขภาพ จัดตั้งขึ้นโดยมีวัตถุประสงค์เพื่อส่งเสริม สนับสนุน พัฒนาการแพทย์แผนไทย ฝึกอาชีพนวดไทย** เพื่อช่วยเหลือสังคมไทยในปัจจุบันให้มีสุขภาพที่แข็งแรงปราศจากโรคภัยไข้เจ็บ ช่วยเหลือเด็ก สตรี คนพิการทุกประเภท ผู้สูงอายุ ทุกเพศ ทุกวัย ทุกศาสนา ให้มีคุณชีวิตที่ดีขึ้น ทางสมาคมแพทย์แผนไทยส่งเสริมสุขภาพ **นำโดยพทน.๓ อาจารย์บรรพต ไชยะหล้า ซึ่งเป็นนายกสมาคมแพทย์แผนไทยส่งเสริมสุขภาพและเป็นคนพิการประเภท ๓ ด้านการเคลื่อนไหว** มีจิตอาสาในการช่วยเหลือสังคมและเพื่อนพิการด้วยกันให้ได้มีอาชีพ มีรายได้ไว้สำหรับเลี้ยงตนเองและครอบครัว

เพื่อให้บรรลุวัตถุประสงค์ที่ตั้งไว้ จึงได้**เปิดอบรมนวดไทยให้กับคนพิการที่ต้องการมีอาชีพฟรีโดยไม่เสียค่าใช้จ่ายใดๆ ทั้งสิ้น** ผู้ที่สนใจเข้ามาติดต่อลงทะเบียนและอบรมได้ในสมาคมแพทย์แผนไทยส่งเสริมสุขภาพ เลขที่ ๒๙๕ หมู่ที่ ๑๑ ต.วัดป่า อ.หล่มสัก จ.เพชรบูรณ์ ๖๗๑๑๐ **เปิดสอนทุกวันตั้งแต่ ๐๘.๐๐-๑๗.๐๐ น. ติดต่อผู้ประสานงาน นางสาวธมนวรรณ ทองพัด โทร/โทรสาร ๐๕๖-๐๒๔๑๐๓ มือถือ ๐๘๘-๘๒๑๖๔๗๓ Line ID : ๐๙๕-๕๔๗๗๕๓๗ Facebook : สมาคมแพทย์แผนไทย ส่งเสริมสุขภาพ**(สมาคมแพทย์แผนไทย ส่งเสริมสุขภาพ/มูลนิธิพัฒนาคนพิการไทย ๒๔ ก.ย.๕๘)

มูลนิธิพัฒนาคนพิการไทย ๒๙ อาคารชัยพฤกษ์ ถนนวิสุทธิกษัตริย์ แขวงบางขุนพรหม   
 เขตพระนคร กรุงเทพฯ ๑๐๒๐๐ โทรศัพท์ ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ

นายสุภรธรรม มงคลสวัสดิ์ - กรรมการและผู้ช่วยเลขาธิการ